Proposta għal REGOLAMENT TAL-PARLAMENT EWROPEW U TAL-KUNSILL dwar il-miżuri protettivi kontra l-pesti tal-pjanti /* COM/2013/0267 final - 2013/0141 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Is-saħħa tal-pjanti hija fattur ewlieni għal agrikoltura, ortikultura u forestrija kompetittivi u sostenibbli. Iż-żrieragħ u l-materjal tal-propagazzjoni b’saħħithom huma meħtieġa biex ikun hemm għelejjel tar-raba’ profittabbli u biex jiġu żgurati l-impjiegi, l-innovazzjoni tal-pjanti u s-sigurtà tal-ikel. Fil-każ ta’ s-siġar u l-arbuxxelli, il-protezzjoni tas-saħħa tal-pjanti hija essenzjali għall-ħarsien tal-foresti, il-pajsaġġ u l-ġonna pubbliċi u privati tal-Unjoni. Is-saħħa tal-pjanti hija wkoll importanti għall-ħarsien tal-bijodiversità u s-servizzi tal-ekosistemi. Il-pesti minn kontinenti oħra huma partikolarment perikolużi. Il-pjanti u s-siġar Ewropej normalment ma jkollhomx reżistenza ġenetika adegwata kontra l-pesti barranin, li barra minn hekk ta’ spiss ma jkollhomx għedewwa naturali hawnhekk. Meta jiġu introdotti fl-Ewropa, il-pesti barranin jikkawżaw ħsara ekonomika gravi. Jistgħu jaqbżu fuq speċijiet ospitanti li qabel ma kinux affettwati, jinfirxu malajr minn pajjiż għall-ieħor, u jikkawżaw tnaqqis fir-rendiment li jdum għal ħafna żmien u żieda permanenti fl-ispejjeż għall-produzzjoni u l-kontroll. It-telf ekonomiku li ħafna drabi jkun kbir jhedded il-profittabbiltà u l-kompetittività tal-agrikoltura u l-forestrija. L-istabbiliment ta’ pesti ġodda jista’ jqajjem projbizzjonijiet kummerċjali minn pajjiżi terzi, li jikkawżaw ħsara għall-esportazzjonijiet tal-UE. Mhux il-pesti kollha jistgħu jiġu kkontrollati bil-pestiċidi, u fejn disponibbli, l-użu tal-pestiċidi jista’ ma jkunx mixtieq. Il-qafas regolatorju Il-qafas regolatorju attwali tal-UE dwar is-saħħa tal-pjanti għandu l-għan li jipproteġi l-agrikoltura u l-forestrija Ewropej billi jipprevjeni d-dħul u t-tixrid ta’ pesti barranin. L-għodda ewlenija hawnhekk hija d-Direttiva tal-Kunsill 2000/29/KE[1], li tirrifletti wkoll ftehimiet kummerċjali internazzjonali f’dan il-qasam. Ir-reġim fitosanitarju (tas-saħħa tal-pjanti) tal-UE hu uniku minħabba li hu reġim miftuħ: il-movimenti ta’ pjanti u prodotti mill-pjanti lejn u fi ħdan l-UE huma permessi bil-kundizzjoni li r-restrizzjonijiet u r-rekwiżiti speċifiċi huma rispettati (eż. provenjenza minn żona ħielsa mill-pesti jew trattament xieraq). L-volumi kbar ta’ importazzjonijiet minn kontinenti oħra madankollu jimplikaw probabbiltà kbira ta’ tifqigħat futuri ta’ pesti barranin. Ir-reġim hu indispensabbli għall-protezzjoni tas-saħħa, l-ekonomija u l-kompetittività tas-settur tal-produzzjoni tal-pjanti tal-UE kif ukoll sabiex tinżamm il-politika ta’ kummerċ miftuħ tal-Unjoni. Madankollu, il-qafas regolatorju eżistenti qed jiġi kkritikat peress li mhux kapaċi jwaqqaf l-influss li qed jiżdied ta’ pesti ġodda perikolużi kkawżati mill-globalizzazzjoni tal-kummerċ. Barra minn hekk, it-tibdil fil-klima jippermetti lil dawn il-pesti biex jirnexxielhom jgħixu fl-Ewropa, filwaqt li fil-passat ma setgħux, u jirrendi l-għelejjel tar-raba’ u l-ekosistemi aktar vulnerabbli għal pesti ġodda. Tifqigħat kbar f’dawn l-aħħar għaxar snin ta’ pesti marbuta mal-importazzjoni perikoluża li laqtu l-foresterija qajmu kuxjenza soċjali u politika dwar l-ispejjeż u l-impatti ta’ ħarsien inadegwat. Analiżi tal-problema Evalwazzjoni tar-reġim (2010)[2] uriet li l-leġiżlazzjoni bażika trid tiġi emendata sabiex tkun kapaċi tindirizza bis-sħiħ dawn ir-riskji li qed jiżdiedu. Il-problemi prinċipali identifikati jirrigwardaw in-nuqqas ta’ attenzjoni fuq il-prevenzjoni f’relazzjoni mal-importazzjonijiet miżjuda ta’ komoditajiet ta’ riskju għoli, il-ħtieġa għal prijoritizzazzjoni tal-pesti fil-livell tal-UE madwar is-27 Stat Membru, il-ħtieġa għal strumenti aħjar biex jikkontrollaw il-preżenza u t-tixrid naturali tal-pesti fil-każ li eventwalment jilħqu t-territorju tal-Unjoni, u ħtieġa għall-immodernizzar u l-aġġornar tal-istrumenti dwar il-movimenti intra-UE (passaporti tal-pjanti u żoni protetti), u l-ħtieġa li jkunu previsti riżorsi addizzjonali. Il-ħtieġa ta' approċċ aktar ekoloġiku tar-reġim bdiet tinħass aktar minn qabel u l-għanijiet relatati mal-ambjent naturali kisbu importanza. Dan jirrikjedi bidliet tal-loġika tal-intervent, ukoll f’termini ta’ finanzjament, tar-reġim, li qed timxi minn reġim tal-ġid privat għall-agrikoltura għal reġim tal-ġid pubbliku/privat imħallat għall-agrikoltura, il-forestrija, l-ambjent naturali u l-pajsaġġ. Il-bażi tax-xjenza tar-reġim (riċerka, laboratorji) teħtieġ li tissaħħaħ. Kien hemm erożjoni kontinwa tal-patoloġija tal-pjanti klassika u tat-tassonomija tal-pesti fl-universitajiet, li tipperikola l-appoġġ mix-xjenza sabiex jiġu studjati r-riskji minn pesti ġodda kif ukoll biex jiġu dijanjostikati dawk il-pesti fil-laboratorju. F’dan ir-rigward ħarġet dikjarazzjoni ta’ Stat ta’ Emerġenza mill-Organizzazzjoni Ewropea u Mediterranja dwar il-Protezzjoni tal-Pjanti. Fl-aħħar nett, jeħtieġ li jintlaħaq bilanċ ġdid f’dak li jirrigwarda l-kondiviżjoni tal-ispejjeż u tar-responsabbiltà (żvilupp permezz ta’ sħubija) u hemm bżonn li tiżdied l-effikaċja u jonqsu l-ispejjeż u l-piżijiet amministrattivi żejda. Barra minn hekk, teżisti ħtieġa għall-immodernizzar tar-reġim f’termini ta’ inċentivi għall-konformità. Objettiv tal-proposta Ir-reviżjoni preżenti għandha l-għan li tegħleb dawn id-difetti u timplimenta qafas regolatorju sod, trasparenti u sostenibbli li huwa “adattat għall-għan”. Ir-Regolament propost jibdel u jirrevoka d-Direttiva 2000/29/KE. Ir-relazzjoni ma’ proposti oħra fil-pakkett Il-proposta hija parti minn pakkett ta’ reviżjonijiet relatati mas-saħħa tal-pjanti, il-kwalità tal-materjal riproduttiv tal-pjanti, is-saħħa tal-annimali, il-kontrolli uffiċjali li jikkonċernaw il-pjanti, l-annimali, l-ikel u l-għalf, u n-nefqiet tal-Unjoni għal dawn il-politiki. Il-proposta tirrinforza s-sinerġiji mar-reġim dwar il-materjal riproduttiv tal-pjanti, filwaqt li telimina d-duplikazzjonijiet li jistgħu jiġu evitati u l-piżijiet mhux meħtieġa minn dawk id-duplikazzjonijiet. Dan huwa miksub permezz tal-ippożizzjonar mill-ġdid tal-pesti li huma attwalment regolati taħt l-hekk imsejħa Direttivi tas-suq għal żrieragħ u materjal tal-propagazzjoni tal-pjanti skont ir-Regolament propost dwar is-saħħa tal-pjanti. Dan l-ippożizzjonar mill-ġdid se jintroduċi flessibilità biex jinbidel l-istatus tal-pesti tal-kwarantina mifruxa għal pesti li jaffettwa l-kwalità, kif mitlub mill-operaturi professjonisti u l-Istati Membri, sabiex jintużaw ir-riżorsi disponibbli għall-awtoritajiet fitosanitarji għall-prijoritajiet tal-Unjoni veri. Sadanittant, il-proposta tiżgura li l-arranġamenti prattiċi eżistenti fl-Istati Membri dwar iċ-ċertifikazzjoni ta’ materjal riproduttiv tal-pjanti għall-pesti li jaffettwaw il-kwalità jistgħu jibqgħu. B’kollox, l-arranġamenti mill-ġdid bejn ir-reġim tal-UE tas-saħħa tal-pjanti u r-reġim tal-materjal riproduttiv tal-pjanti għandhom jirrinfurzaw il-koerenza bejn dawk iż-żewġ reġimi (permezz tal-użu komuni tal-iskemi ta’ ċertifikazzjoni, it-tikketti u r-reġistri) u għalhekk jirriżultaw f’piż imnaqqas għall-operaturi professjonisti. Madankollu, l-arranġamenti ġodda proposti se jitolbu koordinazzjoni msaħħa bejn l-awtoritajiet kompetenti fl-Istati Membri għas-saħħa tal-pjanti u l-materjal riproduttiv tal-pjanti. Il-proposta ma fihiex dispożizzjonijiet dwar kontrolli uffiċjali mill-awtoritajiet kompetenti għall-konformità mill-operaturi professjonisti mal-leġiżlazzjoni fitosanitarja tal-Unjoni, kif huma attwalment preżenti fid-Direttiva 2000/29/KE. Dawk il-kontrolli issa qed jiġu ppożizzjonati esklussivament fil-proposta dwar il-kontrolli uffiċjali (li tissostitwixxi r-Regolament (KE) Nru 882/2004[3]). Dan se jippermetti wkoll koerenza aħjar mal-Kodiċi Doganali ġdid u jippermetti proċeduri simplifikati waqt l-importazzjoni. Il-proposta ma fihiex dispożizzjonijiet dwar in-nefqiet eliġibbli għal kontribuzzjoni finanzjarja mill-Unjoni, kif jeżistu fid-Direttiva 2000/29/KE. Id-dispożizzjonijiet ikkonċernati, abbozzati skont l-alternattiva ppreferuta tal-valutazzjoni tal-impatt, huma inklużi fil-proposta legali li takkumpanja għal Regolament dwar in-nefqa tal-ikel u l-għalf, li għandu x’jaqsam mal-immaniġġjar tan-nefqiet tal-Unjoni li jirrigwardjaw il-katina alimentari, is-saħħa tal-annimali u t-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti. Il-proposta se tkun kumplimentari għall-proposta dwar l-Ispeċijiet Aljeni Invażivi previsti taħt l-Istrateġija tal-UE għall-Bijodiversità. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-proċess ta’ konsultazzjoni Fil-21 ta’ Novembru 2008 il-Kunsill stieden lill-Kummissjoni biex tipproċedi għal evalwazzjoni tal-reġim tal-UE tas-saħħa tal-pjanti u biex tqis il-modifiki possibbli għal-qafas legali eżistenti u l-impatt ta’ dawn il-modifiki[4]. Il-Kummissjoni bdiet evalwazzjoni komprensiva tar-reġim mill-introduzzjoni tas-suq intern (1993)[5] u kkuntrattat l-istudju neċessarju lil konsulent estern[6]. Esperti mill-Istati Membri pparteċipaw fil-Grupp ta’ Tmexxija Bejn is-Servizzi għall-evalwazzjoni. Fit-23 u l-24 ta’ Frar 2010 saret konferenza biex il-partijiet interessati u l-Istati Membri jiġu informati dwar il-progress tal-evalwazzjoni u biex jiġu kkonsultati dwar l-alternattivi proviżorji għall-futur żviluppati mill-konsulent. L-input riċevut fassal l-alternattivi u r-rakkomandazzjonijiet finali. Ir-rapport tal-evalwazzjoni[7] ġie ppreżentat f’konferenza oħra fit-28 ta’ Settembru 2010 li kienet tinkludi l-partijiet interessati, il-pubbliku ġenerali, u rappreżentanti tal-Istati Membri u l-pajjiżi terzi. Marbuta ma’ din il-konferenza kien hemm konsultazzjoni pubblika dwar ir-rakkomandazzjonijiet mill-evalwazzjoni u l-ambitu tal-valutazzjoni tal-impatt sussegwenti. Bi tħejjija għall-valutazzjoni tal-impatt, l-alternattivi rrakkomandati mill-konsulent estern ġew diskussi mal-Istati Membri fil-Kunsill mal-Uffiċjali Kapijiet fil-Qasam tas-Saħħa tal-Pjanti (COPHs) f’bosta okkażjonijiet ta’ laqgħat u, f’dak li jirrigwarda l-koerenza mar-reġim tal-Materjal Riproduttiv tal-Pjanti (PRM), mal-Kapijiet tas-Servizzi għal dak ir-reġim u l-Grupp ta’ Ħidma rilevanti. Ħames task forces mal-esperti tal-Istati Membri u l-Kummissjoni tlaqqgħu biex jiddiskutu ulterjorment l-oqsma ewlenin tal-bidla. Il-partijiet interessati (rappreżentanti tal-assoċjazzjonijiet tal-industriji u NGOs) ġew ikkonsultati mill-bidu nett tal-proċess ta’ reviżjoni, qabel il-bidu tal-evalwazzjoni, matul l-istudju tal-evalwazzjoni u darb’ oħra matul it-tħejjija tal-valutazzjoni tal-impatt. Grupp ta’ Ħidma ad-hoc dwar is-Saħħa tal-Pjanti ġie mwaqqaf taħt il-Grupp Konsultattiv dwar il-Katina Alimentari, is-Saħħa tal-Annimali u tal-Pjanti. Il-progress ġie ppreżentat u diskuss f’bosta laqgħat tal-Grupp Konsultattiv imsemmi qabel, fi Gruppi Konsultattivi oħra[8] u fuq stedina f’laqgħat ta’ COPA-COGECA, EUROPATAT, ESA u UNION FLEURS. Il-konsultazzjoni mal-partijiet ikkonċernati kienet element ewlieni tal-istudju ta’ evalwazzjoni u tal-istudju ekonomiku supplimentari kkuntrattat lil konsulent estern. Il-konsultazzjoni kienet dwar tibdiliet tar-reġim tal-UE tas-saħħa tal-pjanti innifsu kif ukoll elementi tar-reġim li għandhom jiġu trasferiti lejn jew mir-reġim tal-materjal riproduttiv tal-pjanti u r-reġim tal-UE dwar il-kontrolli uffiċjali fuq l-ikel u l-għalf, is-saħħa u t-trattament xieraq tal-annimali, is-saħħa tal-pjanti u l-materjal riproduttiv tal-pjanti. Il-konferenzi organizzati matul il-proċess ta’ reviżjoni żguraw l-input u l-ideat tal-partijiet interessati rigward ir-rakkomandazzjonijiet u l-ambitu tal-valutazzjoni tal-impatt, kemm oralment fil-konferenzi u permezz tal-konsultazzjoni pubblika marbuta. Konsultazzjoni dwar il-proposti ta’ tibdil tekniku kienet marbuta mal-laqgħa tal-Grupp ta’ Ħidma dwar is-Saħħa tal-Pjanti fit-18 ta’ Frar 2011 u mmirat l-aħjar triq ’il quddiem għall-bidliet b’impatt kbir. Il-konsultazzjonijiet kienu addizzjonalment ippubblikati fuq il-websajt iddedikat[9] tad-DĠ SANCO. Konsultazzjoni finali dwar l-alternattivi strateġiċi tnediet fit-13 ta’ Mejju 2011. Ġbir tad-dejta Il-ġbir tad-dejta beda b’evalwazzjoni komprensiva tar-reġim mill-konsulent estern mill-2009 sal-2010. Il-valutazzjoni kienet tinkludi analiżi ex post tar-reġim għall-perjodu 1993-2008, il-ġbir ta’ dejta ekonomika dwar l-ispejjeż u l-piż amministrattiv għall-awtoritajiet kompetenti u l-partijiet interessati li kienu jirriżultaw mir-reġim, kif ukoll l-iżvilupp ex ante ta’ alternattivi u rakkomandazzjonijiet għall-futur. Ir-rapport ta’ evalwazzjoni ġie ppreżentat f’Mejju 2010. Il-proċess intern biex jiżviluppa l-IA kien appoġġat aktar permezz ta’ tieni kuntratt mal-konsulent. Dan il-kuntratt kien jikkonċerna studju dwar il-kwantifikazzjoni tal-ispejjeż u l-benefiċċji ta’ emendi għar-reġim, supplimentari għad-dejta li nġabret matul l-evalwazzjoni. L-istudju kien jikkonsisti f’moduli li jindirizzaw il-valutazzjoni ex ante tal-impatt ekonomiku ta’ alternattivi tekniċi speċifiċi għar-reviżjoni tal-leġiżlazzjoni. L-ambitu tal-kwistjonijiet li kellhom jiġu indirizzati kien soġġett għal konsultazzjoni mal-partijiet interessati. Il-moduli kienu stabbiliti b’tali mod li l-aggregazzjoni kienet possibbli għall-alternattivi ta’ politika kumplessivi potenzjali. F’Lulju 2011, ir-rapport finali tal-istudju kien ikkunsinnat mill-konsulent. Fejn kien meħtieġ inġabar aktar tagħrif mil-letteratura, ir-rapporti dwar l-istudju u l-mistoqsijiet biex jiġu vvalutati l-impatti ewlenin li l-bidla fil-politika kien ikollha. Barra minn hekk, l-impatti soċjali u ambjentali tal-alternattivi ta’ politika ġew evalwati mis-servizzi tal-Kummissjoni. Valutazzjoni tal-impatt Erba’ alternattivi ġew żviluppati biex jittejjeb ir-reġim: Alternattiva 1: Jitjiebu biss il-forma legali u ċ-ċarezza tar-reġim. Il-leġiżlazzjoni tkun ikkonvertita minn Direttiva għal Regolament, u tiġi ssimplifikata u ċċarata. Jiżamm l-istatus quo f’termini ta’ sustanza. Alternattiva 2: Tiġi prijoritizzata, modernizzata u msaħħa l-prevenzjoni. Addizzjonali għall-Alternattiva 1, il-prijoritizzazzjoni tkun imtejba permezz ta’ trasformazzjoni tal-Annessi I u II attwali, li jelenkaw il-pesti rregolati skont karatteristiċi tekniċi irrispettivament mill-prijorità tagħhom għall-Unjoni, f’listi bbażati fuq il-loġika tal-intervent u l-prijorità. Is-sitemi tal-passaporti tal-pjanti u ż-żoni protetti jkunu modernizzati (il-kondiviżjoni tar-responsabbiltà mal-operaturi professjonisti) u aġġornati (l-ambitu tal-passaporti tal-pjanti, il-format, tariffi tal-passaporti tal-pjanti bbażati fuq l-irkupru tal-ispejjeż mandatorji kif diġa’ jeżisti għall-kontrolli tal-importazzjoni, regoli għas-sorveljanza u l-qerda tat-tifqigħat f’żoni protetti). Il-koerenza bejn il-PHR u r-reġimi tal-materjali riproduttiv tal-pjanti tkun imtejba biex tiżdied l-effettività u jonqsu l-ispejjeż għall-operaturi professjonisti. Il-prevenzjoni tkun imsaħħa permezz tal-introduzzjoni ta’ dispożizzjoni ġdida dwar il-materjali riproduttivi tal-pjanti b’riskju għoli (pjanti għat-tħawwil) li mhumiex awtorizzati għall-introduzzjoni fl-Unjoni jew soġġetti għal-kontrolli fiżiċi speċifiċi sakemm titlesta analiżi tar-riskju, u billi jitneħħew l-eżenzjonijiet għal bagalji tal-passiġġieri (li għandhom ikunu soġġetti għal kontrolli ta’ frekwenza baxxa li jimminimizzaw l-impatti tal-ispejjeż). Alternattiva 3: Tiġi prijoritizzata, modernizzata, msaħħa l-prevenzjoni u mtejba l-azzjonijiet kontra t-tifqigħat. Addizzjonali għall-Alternattiva 2, l-obbligi jkunu introdotti għas-sorveljanza u l-ippjanar ta’ kontinġenza. B’analoġija mal-arranġamenti fir-reġim tas-saħħa tal-annimali, il-kofinanzjament tal-UE jkun disponibbli għas-sorveljanza u, f'ċerti każi, għall-kumpens finanzjarju ta’ telf dirett tal-operaturi professjonisti. L-istrumenti legali għall-qerda u t-trażżin ikunu żviluppati aktar. L-esklużjoni tal-miżuri relatati mal-firxa naturali tkun imneħħija. Alternattiva 4: Tiġi prijoritizzata, modernizzata, msaħħa l-prevenzjoni, imtejba l-azzjonijiet kontra t-tifqigħat u jitwessa’ l-kamp ta’ applikazzjoni għall-pjanti invażivi. Addizzjonali għall-Alternattiva 3, ir-reġim ikun ikopri wkoll pjanti invażivi, f’termini ta’ dispożizzjonijiet legali għal miżuri u kofinanzjament tal-UE. Il-pjanti invażivi (għajr pjanti parassitiċi) ma jkunux koperti fl-Alternattivi 1, 2 u 3. Il-valutazzjoni tal-impatti tal-erba’ alternattivi uriet li l-Alternattiva 3 kienet tipprovdi l-aħjar triq biex jintlaħqu l-għanijiet bl-aħjar livell ta’ spejjeż-benefiċċji u bilanċ ottimali ta’ inputs mill-Istati Membri, l-operaturi professjonisti u l-Unjoni. L-Alternattiva 3 għandu jkollha impatt pożittiv sinifikanti fuq il-profittabbiltà u t-tkabbir ekonomiku tas-setturi involuti; kienet ukoll l-eqreb riflessjoni tar-riżultat tal-konsultazzjoni mal-partijiet interessati u l-Istati Membri. Il-baġit tal-UE meħtieġa biex jimplimenta l-Alternattiva 3 kien assigurat fil-proposta tal-Kummissjoni għall-Qafas Finanzjarju Pluriennali (QFP) għall-perjodu 2014-2020. Id-disposizzjonijiet legali korrispondenti huma inklużi fil-proposta legali għal Regolament li jistabbilixxi d-dispożizzjonijiet għall-ġestjoni tan-nefqa marbuta mal-katina alimentari, is-saħħa tal-annimali u t-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti. L-intrapriżi żgħar u ta’ daqs medju u l-mikrointrapriżi In-natura tar-reġim tas-saħħa tal-pjanti teħtieġ li l-intrapriżi żgħar u ta’ daqs medju (SME) ma jiġux eżentati mill-obbligi ta’ dan ir-Regolament. Il-biċċa l-kbira tal-intrapriżi affettwati mir-reġim huma SMEs u l-eżentar tagħhom a priori jipperikola fundamentalment l-għanijiet tar-reġim. Madankollu, il-proposta teżenta lill-intrapriżi li jbigħu pjanti u prodotti mill-pjanti esklussivament lis-suq lokali mill-obbligu li joħorġu passaporti tal-pjanti, li barra minn hekk xorta waħda mhux se jkunu mitluba għall-bejgħ lil konsumaturi finali mhux professjonisti. Għall-mikrointrapriżi, arranġamenti speċjali fir-rigward tal-finanzjament mill-ġdid potenzjali tat-tariffi għall-kontrolli tas-saħħa tal-pjanti, fi ħdan il-qafas tar-regoli dwar l-Għajnuna mill-Istat, se jkun possibbli skont ir-Regolament il-ġdid dwar il-kontrolli uffiċjali. Id-drittijiet fundamentali Dan ir-Regolament jirrispetta d-drittijiet fundamentali u josserva l-prinċipji li rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea. Għandu jiġi applikat mill-Istati Membri b’konformità ma’ dawk id-drittijiet u l-prinċipji, implimentati kif xieraq fil-leġiżlazzjoni nazzjonali tagħhom. Ċerti dispożizzjonijiet ta’ dan ir-Regolament madankollu jillimitaw drittijiet partikolari taħt il-Karta, iżda biss sa fejn huwa strettament neċessarju biex jipproteġu l-interess ġenerali tal-Unjoni kkonċernati minn dan ir-Regolament u jippreżervaw l-essenza tad-drittijiet fil-periklu. Il-qerda tat-tifqigħat ta’ pesti barranin tista’ tirnexxi biss jekk is-sorsi kollha tal-infestazzjoni jitneħħew. Apparti minn tifqigħat ta’ pesti tal-kwarantina fil-proprjetà tal-operaturi professjonisti, it-tifqigħat jistgħu jsiru wkoll fil-ġonna pubbliċi jew privati. F’dawn il-każijiet, il-miżuri ta’ qerda jridu jinkludu l-pjanti infestati u dawk potenzjalment infestati f’dawk il-ġonna pubbliċi u privati sabiex tirnexxi tassew (kwalunkwe pjanti infestati li jifdal se jaġixxu bħala sors ta’ infestazzjonijiet ġodda xi mkien ieħor). Dan jimplika li, f’ċerti każi, l-awtoritajiet kompetenti tal-Istati Membri jridu jingħataw l-aċċess għall-proprjetà privata għall-kontrolli uffiċjali, possibbilment segwiti bl-impożizzjoni ta’ miżuri ta’ trattament jew qerda jew ċerti restrizzjonijiet jew projbizzjonijiet fuq l-użu tal-pjanti. Din hija limitazzjoni tal-Artikoli 7 u 17 tal-Karta dwar id-Drittijiet Fundamentali, li jirrigwardaw, rispettivament, ir-Rispett għall-Ħajja Privata u tal-Familja u d-Dritt għall-Proprjetà. Din il-limitazzjoni hi meħtieġa biex jintlaħaq objettiv ta’ interess ġenerali, li huwa l-protezzjoni tas-saħħa tal-pjanti fl-Unjoni. Il-limitazzjoni hija proporzjonata minħabba li l-objettiv ta’ interess ġenerali ma jistax jintlaħaq mingħajr ma jiġi żgurat li l-miżuri fitosanitarji huma rispettati b’mod ugwali bejn kulħadd (jekk ma ssirx il-qerda tal-pjanti infestati f’ġonna privati jiġu kkanċellati l-benefiċċji tal-miżuri ta’ qerda imposti fuq l-operaturi professjonisti u mwettqa fil-ġonna pubbliċi). Se tkun ir-responsabbiltà tal-Istati Membri biex jipprovdu kumpens ġust liċ-ċittadini milquta fiż-żmien xieraq għat-telf li jkunu ġarrbu. L-essenza tad-Dritt ta’ Proprjetà hi għalhekk imħarsa. Kull min ikun konxju mill-preżenza ta’ pest tal-kwarantina se jkun obbligat li jinnotifika l-preżenza ta’ tali pest tal-kwarantina lill-awtoritajiet kompetenti, akkumpanjat bl-informazzjoni dwar l-oriġini u n-natura tal-materjal konċernat. Dan se japplika wkoll għal-laboratorji u l-organizzazzjoni ta’ riċerka li jiltaqgħu ma’ pesti f’kampjuni pprovduti lilhom. Dan jista’ f’xi każijiet jikkostitwixxu limitazzjoni tal-Artikolu 8 tal-Karta, għal dak li jikkonċerna d-Dritt għall-Protezzjoni tad-Dejta Personali. Din il-limitazzjoni hi meħtieġa biex jintlaħaq l-objettiv ta’ interess pubbliku tas-saħħa tal-pjanti fl-Unjoni, minħabba li sejbiet ta’ pesti tal-kwarantina jridu jiġu mgħarrfa lill-awtoritajiet kompetenti sabiex tiġi żgurata l-qerda immedjata tat-tifqigħat. Il-limitazzjoni hija proporzjonata minħabba li d-dejta personali hi soġġetta għad-dispożizzjoni biss sal-punt li tkun indispensabbli għall-awtoritajiet kompetenti biex jillokalizzaw it-tifqigħat u jieħdu l-azzjoni meħtieġa. L-essenza tad-Dritt għall-Protezzjoni tad-Dejta Personali hija għalhekk imħarsa. 3. L-ELEMENTI LEGALI TAL-PROPOSTA Kapitolu I: Suġġett, kamp ta’ applikazzjoni u definizzjonijiet Il-kamp ta’ applikazzjoni tar-reġim ma jinkludix xi reġjuni ultraperifieriċi extra-Ewropej tal-Istati Membri, minħabba li dawn ir-reġjuni jappartjenu lil reġjuni bioġeografiċi oħra tad-dinja, fejn iseħħu eżattament dawk il-pesti li kontrihom it-teritorji Ewropej tal-Istati Membri jeħtieġu protezzjoni. Il-kamp ta’ applikazzjoni territorjali tar-reġim ma jinkludix parti mill-arċipelagu Makaroneżjan (il-gżira ta’ Madejra u l-Ażores), li jifforma reġjun bioġeografiku li jikkoinċidi mar-reġjun tal-Mediterran, b’mod partikolari l-peniżola Iberika, f’termini ta’ veġetazzjoni naturali. Huwa għalhekk xieraq li jiġi inkluż dak l-arċipelagu fil-kamp ta’ applikazzjoni tar-reġim. L-Anness I jelenka t-territorji tal-Istati Membri li huma koperti mit-Trattat dwar il-Funzjonament tal-Unjoni Ewropea iżda, għall-fini ta’ dan ir-Regolament, jitqiesu bħala pajjiżi terzi. Pjanti invażivi għajr pjanti parassiti (l-jieklu b’mod fiżiku fuq il-pjanti ospitanti) huma esklużi mill-kamp ta’ applikazzjoni, skont ir-riżultat tal-valutazzjoni tal-impatt. Id-definizzjonijiet huma pprovduti kif meħtieġ. Kapitolu II: Pesti tal-kwarantina Fid-Direttiva 2000/29/KE, il-pesti huma elenkati f’Annessi speċifiċi. Il-proposta, minflok, tistabbilixxi n-natura kunċettwali tal-pesti tal-kwarantina u sussegwentement telenkahom f’atti ta’ implimentazzjoni, jew bħala pesti tal-kwarantina fl-Unjoni jew bħala pesti tal-kwarantina f’Żona Protetta. Il-pesti tal-kwarantina fl-Unjoni jeħtieġu miżuri ta’ qerda fit-territorju tal-Unjoni kollu, filwaqt li għal pesti tal-kwarantina f’Żona Protetta dan huwa l-każ biss fi ħdan żoni protetti speċifiċi fejn ċerti pesti huma assenti, filwaqt li jkunu magħrufa li jseħħu f’partijiet oħra tat-territorju tal-Unjoni. Il-proposta tagħti s-setgħa lill-Kummissjoni biex telenka ċerti pesti tal-kwarantina bħala pesti ta’ prijorità għall-Unjoni, sa massimu ta’ 10% tal-pesti tal-kwarantina fl-Unjoni elenkati. Dawn il-pesti se jkunu soġġetti għal livell imtejjeb ta’ obbligi li jikkonċernaw it-tħejjija u l-qerda, supplimentati b’appoġġ finanzjarju msaħħaħ mill-Unjoni għall-azzjonijiet meħtieġa. Il-kriterji sabiex ikun deċiż jekk pest jikkwalifikax bħala pest tal-kwarantina, pest tal-kwarantina tal-Unjoni jew ta’ Żona Protetta, jew pest ta’ prijorità huma pprovduti fl-Anness II tar-Regolament. Trasferiment huwa previst tal-pesti li bħalissa huma elenkati fl-Annessi I u II tad-Direttiva 2000/29/KE għal-listi xierqa tal-atti ta’ implimentazzjoni futuri. L-ebda distinzjoni mhi se ssir aktar bejn il-pesti li bħalissa huma elenkati fl-Anness I u l-Anness II tad-Direttiva 2000/29/KE. Dan il-kapitolu barra minn hekk jistipola regoli dettaljati dwar in-notifika tal-preżenza ta’ pesti tal-kwarantina, il-miżuri li għandhom jittieħdu għall-qerda ta’ dawk il-pesti, inkluż ir-restrizzjoni ta’ żoni soġġetti għal miżuri ta’ qerda, l-istħarriġ li għandu jsir għall-preżenza ta’ pesti u l-istabbiliment ta’ pjanijiet ta’ kontinġenza u pjanijiet ta’ qerda dwar tifqigħat ta’ pesti ta’ prijorità. Id-dispożizzjonijiet f’dan il-kapitolu jagħtu s-setgħa lill-Kummissjoni biex tadotta atti ta’ implimentazzjoni dwar miżuri permanenti biex jimmaniġġjaw pesti tal-kwarantina li jkunu ġew stabbiliti fit-territorju tal-Unjoni. Dawn l-atti jistgħu ukoll jiġu adottati fuq bażi temporanja għal pesti tal-kwarantina mhux elenkati, jekk ikun hemm bżonn permezz tal-proċedura ta’ urġenza stabbilita skont it-Trattat ta’ Lisbona. L-għodod żviluppati f’dan il-kapitolu jeżistu llum skont id-Direttiva 2000/29/KE, madankollu, il-proposta tiżviluppa dawk l-għodod b’mod espliċitu. Hija inkluża dispożizzjoni li tippermetti lill-Istati Membri li jieħdu miżuri aktar stretti kontra pesti milli previst fil-leġiżlazzjoni tal-Unjoni, bil-kundizzjoni li dawn il-miżuri ma jirrestrinġux bl-ebda mod il-moviment ħieles ta’ pjanti, prodotti mill-pjanti u oġġetti oħra regolati fis-suq intern. Dan il-kapitolu jkopri wkoll id-dispożizzjonijiet li jikkonċernaw iż-żoni protetti, li jsostnu s-sistema eżistenti, li madankollu huma espliċitament rinfurzati biex jiġi żgurat li ż-żoni protetti jkunu iġġustifikati teknikament u li kwalunkwe tifqigħat ta’ pesti tal-kwarantina f’Żona Protetta kkonċernati jkunu eradikati b’mod sew u fil-ħin. Jekk le, iż-żona protetta tiġi revokata. B’dawn il-bidliet, is-sitema taż-żona protetta tal-Unjoni tkun allinjata mas-sistema ta’ żona ħielsa mill-pesti skont il-Konvenzjoni Internazzjonali għall-Protezzjoni tal-Pjanti (IPPC), kif mitlub mill-partijiet interessati u l-pajjiżi terzi. Kapitolu III: Il-pesti li jaffettwaw il-kwalità Pesti li jaffettwaw l-użu maħsub ta’ pjanti għat-tħawwil, iżda li ma jeħtiġux qerda, illum huma rregolati skont id-Direttivi tas-suq għaż-żrieragħ u l-materjal riproduttiv tal-pjanti u, parzjalment, fl-Anness II tad-Direttiva 2000/29/KE. Il-proposta tikkategorizzahom kollha bħala pesti li jaffettwaw il-kwalità fl-Unjoni. Din tistabbilixxi n-natura kunċettwali ta’ tali pesti u sussegwentament telenkahom permezz ta’ atti ta’ implimentazzjoni. Il-kriterji sabiex jiġi deċiż jekk pest jikkwalifikax bħala pest li jaffettwa l-kwalità fl-Unjoni huma pprovduti fl-Anness II. Il-pesti li jaffettwaw il-kwalità mhux se jiġu rregolati skont il-proposta legali għal Materjal Riproduttiv tal-Pjanti, minbarra l-inklużjoni tagħhom, fejn xieraq, fi skemi ta’ ċertifikazzjoni.. Rappreżentazzjoni skematika tad-diversi tipi ta’ pesti fil-proposta, il-proċess tad-deċiżjoni għall-kwalifika tagħhom u l-miżuri meħtieġa kontrihom. Kapitolu IV: Il-miżuri li jikkonċernaw lill-pjanti, lill-prodotti mill-pjanti u lill-oġġetti oħra Id-Direttiva 2000/29/KE għandha Annessi li jelenkaw il-projbizzjonijiet għal ċerti pjanti, prodotti mill-pjanti u oġġetti oħra (l-Anness III), u rekwiżiti speċifiċi għall-introduzzjoni u l-moviment fl-Unjoni (l-Anness IV). Il-proposta tagħti s-setgħa lill-Kummissjoni biex tadotta listi bħal dawn permezz ta’ atti ta’ implimentazzjoni. Id-dispożizzjonijiet fil-Kapitolu IV barra minn hekk jikkonċernaw ir-regoli għar-rikonoxximent ta’ miżuri ta’ pajjiżi terzi bħala ekwivalenti għall-miżuri tal-Unjoni, u d-derogi għall-projbizzjonijiet. Ir-regoli rispettivi dwar il-moviment ta’ pjanti, prodotti mill-pjanti u oġġetti oħra ġewwa u fi ħdan żoni protetti huma indirizzati wkoll. Ġdid għar-reġim tas-saħħa tal-pjanti tal-Unjoni huwa Artikolu li jagħti s-setgħa lill-Kummissjoni biex tadotta atti ta’ implimentazzjoni biex jiġu indirizzati riskji emerġenti minn ċerti pjanti għat-tħawwil minn ċerti pajjiżi terzi li jeħtieġu miżuri ta’ prekawzjoni. Il-materjali tal-pjanti elenkati se jeħtieġu eżami u ttestjar viżwali intensifikati, jew li jkunu soġġetti għal perjodu ta’ kwarantina, jew ikunu soġġetti għal projbizzjoni temporanja ta’ introduzzjoni ġewwa l-Unjoni. Dawn il-miżuri se japplikaw għal sentejn, u jistgħu jiġu mġedda darba. Matul dan iż-żmien, valutazzjoni tar-riskju sħiħa għandha tiġu żviluppata, segwita b’deċiżjoni biex tirregola l-materjal ikkonċernat fuq bażi permanenti, jew biex tirtira l-miżuri temporanji. Hemm ukoll Artikolu ġdid li jistabbilixxi r-regoli bażiċi għall-istazzjonijiet tal-kwarantina, meta l-użu ta’ dawn l-istazzjonijiet ikun meħtieġ mir-Regolament jew minn atti sekondarja skont ir-Regolament. L-introduzzjoni fl-Unjoni ta’ pjanti regolati mill-passiġġieri fil-bagalji tagħhom mhux se tibqa’ tiġi eżentata mir-rekwiżiti u l-projbizzjonijiet rispettivi. Dan huwa meħtieġ minħabba li l-pjanti fil-bagalji tal-passiġġieri nstabu li huma riskju dejjem akbar għall-istatus fitosanitarju tal-Unjoni u jipperikolaw is-suċċess tar-reġim. Finalment hemm Artikolu ġdid li jeħtieġ li l-esportazzjonijiet ta’ pjanti, prodotti mill-pjanti u oġġetti oħra lejn pajjiżi terzi għandhom iseħħu jew b’konformità għar-regoli tal-Unjoni, jew, jekk ir-regoli tal-pajjiż terz jippermettu dan jew il-pajjiż terz jaqbel b’mod espliċitu permezz ta’ ftehimiet bilaterali jew b’mod ieħor, f’konformità mar-rekwiżiti ta’ dak il-pajjiż terz. Kapitolu V: Ir-reġistrazzjoni tal-operaturi professjonisti u t-traċċabbiltà Il-proposta teħtieġ lill-operaturi professjonisti rilevanti biex jiġu rreġistrati, f’reġistru li se jkollu wkoll operaturi professjonisti meħtieġa li jkunu reġistrati skont ir-Regolament propost dwar materjal riproduttiv tal-pjanti. Dan għandu jnaqqas il-piż għall-operaturi professjonisti. L-operaturi rreġistrati għandhom jissodisfaw ċerti rekwiżiti għat-traċċabbiltà tal-materjal tal-pjanti taħt il-kontroll tagħhom. Kapitolu VI: Iċ-ċertifikazzjoni tal-pjanti, tal-prodotti mill-pjanti u tal-oġġetti l-oħra Id-Direttiva 2000/29/KE fiha Anness (V) li jelenka r-rekwiżiti li jikkonċernaw iċ-ċertifikazzjoni ta’ pjanti, prodotti mill-pjanti u oġġetti oħra introdotti jew soġġetti għal moviment fi ħdan l-Unjoni. Il-proposta tagħti s-setgħa lill-Kummissjoni biex tadotta dawn il-listi permezz ta’ atti delegati. Ir-regoli rispettivi dwar iċ-ċertifikazzjoni ta’ pjanti, prodotti mill-pjanti u oġġetti oħra introdotti jew soġġetti għal moviment f’żoni protetti huma indirizzati wkoll. Il-proposta tipprevedi li kull pjanta għat-tħawwil, minbarra ċerti żrieragħ, għandhom jeħtieġu ċertifikat fitosanitarju għall-introduzzjoni fl-Unjoni u passaport tal-pjanti għall-moviment fl-Unjoni. Il-passaporti tal-pjanti huma meħtieġa għal kull moviment bejn l-operaturi professjonisti, iżda mhux għall-bejgħ lil utenti finali mhux professjonali. Il-passaporti tal-pjanti se jiġu ssimplifikati u armonizzati. Minflok numru tal-lott, il-passaport tal-pjanti jista’ juża ċippa, barcode jew hologram li jikkorrispondu mas-sistemi ta’ traċċabbiltà interna tal-operaturi professjonisti. L-eżamijiet fuq pjanti, prodotti mill-pjanti u oġġetti oħra li jeħtieġu passaport tal-pjanti jistgħu jeħtieġu l-użu ta’ skemi ta’ ċertifikazzjoni fir-rigward ta’ ċerti pesti tal-kwarantina u/jew pesti li jaffettwaw il-kwalità, fejn l-eżamijiet fuq il-post matul l-istaġun tat-tkabbir huma indispensabbli. Din il-possibbiltà tista’ tinħoloq minħabba l-inklużjoni ta’ pesti li jaffettwaw il-kwalità fir-Regolament tas-saħħa tal-pjanti. Meta l-iskemi ta’ ċertifikazzjoni jkunu meħtieġa skont ir-Regolament tas-saħħa tal-pjanti, huwa previst li l-iskemi ta’ ċertifikazzjoni maħluqa skont ir-Regolament propost dwar il-materjal riproduttiv tal-pjanti għandhom jintużaw. Dan għandu jipprekludi li jitwaqqfu skemi doppji, li jirriżultaw fi spejjeż doppji għall-operaturi professjonisti. Il-passaporti tal-pjanti għandhom jinħarġu minn operaturi reġistrati li huma awtorizzati biex jagħmlu hekk mill-awtoritajiet kompetenti, jew, fuq talba tagħhom, mill-awtoritajiet kompetenti. Fejn il-materjal tal-pjanti jeħtieġ passaport tal-pjanta skont ir-Regolament tas-saħħa tal-pjanti u l-marka taċ-ċertifikazzjoni skont ir-Regolament propost dwar il-materjal riproduttiv tal-pjanti, il-passaport tal-pjanti u t-tikketta taċ-ċertifikazzjoni għandhom jiġu kkombinati f’dokument wieħed. Dan għandu jipprekludi spejjeż doppji għall-operaturi professjonisti, fejn il-ħruġ huwa magħmul mill-awtoritajiet kompetenti. Regoli huma previsti li jikkonċernaw l-awtorizzazzjoni u s-superviżjoni tal-operaturi professjonisti li joħorġu passaporti tal-pjanti u għall-eżami tal-materjal tal-pjanti kkonċernat, sabiex jiġi żgurat li dak il-materjal jikkonforma mad-dispożizzjonijiet kollha tar-Regolament. Huma previsti wkoll regoli dwar l-awtorizzazzjoni u s-superviżjoni tal-produtturi tal-materjal tal-imballaġġar tal-injam li japplikaw ċertu marka għal dak il-materjal, wara t-trattament tiegħu skont l-Istandard Internazzjonali għal Miżuri Fitosanitarji Nru 15 dwar ir-Regolazzjoni tal-materjal tal-imballaġġar tal-injam fil-kummerċ internazzjonali. Għall-finijiet ta’ esportazzjoni, il-proposta tipprevedi l-introduzzjoni ta’ ċertifikat ta’ qabel l-esportazzjoni, għal każijiet fejn il-materjal tal-pjanti jiġi esportat minn Stat Membru li mhuwiex l-Istat Membru ta’ oriġini. Iċ-ċertifikat ta’ qabel l-esportazzjoni se jieħu post id-dokument ta’ gwida informali użat bħalissa maqbul mill-Istati Membri. Kapitolu VII: Il-miżuri li jappoġġjaw l-implimentazzjoni tar-Regolament Il-proposta tipprevedi l-istabbiliment ta’ sistema elettronika ta’ notifika għan-notifika u r-rappurtar. Kapitolu VIII: Id-dispożizzjonijiet finali Il-proposta tipprevedi li l-Kummissjoni ser tkun assistita minn Kumitat Permanenti ġdid, li se jinkludi l-Kumitati eżistenti li jittrattaw il-katina alimentari, is-saħħa tal-annimali u tal-pjanti u l-materjal riproduttiv tal-pjanti (minflok il-Kumitat Permanenti eżistenti dwar is-Saħħa tal-Pjanti). Il-proposta tipprevedi l-emendi għar-Regolament li jistabbilixxi dispożizzjonjiet għall-ġestjoni tan-nefqa marbuta mal-katina alimentari, is-saħħa tal-annimali u t-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li huwa previst li jiġi adottat qabel il-proposta legali attwali. Dawk l-emendi jinkludu l-possibbiltà li l-Unjoni tikkofinanzja miżuri li jikkonċernaw pesti ta’ prijorità (kategorija ta’ pesti maħluqa fil-proposta attwali) u kumpens lill-operaturi għall-valur mitful tal-materjal tal-pjanti li jkun meqrud bħala parti mill-miżuri ta’ qerda li jikkonċernaw pesti ta’ prijorità. Il-proposta tirrevoka sitt hekk imsejħa Direttivi ta’ Kontroll li jikkonċernaw il-ġestjoni ta’ ċerti pesti tal-kwarantina (il-fungu potato ward, in-nematodi forma ta’ ċisti, it-taħsir kannella tal-patata, it-tħassir forma ta’ ċirku tal-patata, id-dud li jdawwar il-weraq tal-qronfla u l-qoxra San José) li huma magħrufa li huma preżenti fl-Unjoni. Atti ta’ natura bħal din fil-futur se jiġu adottati bħala atti sekondarji skont ir-Regolament propost u mhux bħala atti kodeċiżi. Id-Direttivi dwar il-pesti tal-patata se jiġu sostitwiti permezz ta’ atti sekondarji skont ir-Regolament propost ta’ issa, mingħajr ma tinbidel is-sustanza tagħhom. Id-Direttivi dwar id-dud li jdawwar il-weraq tal-qronfla u l-qoxra San José mhux se jinbidlu. 4. L-IMPLIKAZZJONI BAĠITARJA Id-dispożizzjonijiet finanzjarji u l-approprjazzjonijiet għall-implimentazzjoni tar-Regolament sal-31 ta’ Diċembru 2020 se jiġu ppreżentati fil-proposta legali li jmiss għal Regolament dwar il-ġestjoni tan-nefqa relatata mal-katina alimentari, is-saħħa tal-annimali u u t-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti. Din il-proposta ma timplika l-ebda spiża li mhux se tkun parti mid-dikjarazzjoni finanzjarja tal-proposta legali għal dak ir-Regolament u ma tirrikjedix riżorsi umani addizzjonali. 2013/0141 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-miżuri protettivi kontra l-pesti tal-pjanti IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[10], Wara li kkunsidraw l-opinjoni tal-Kumitat tar-Reġjuni[11], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ pesti għall-prodotti mill-pjanti u kontra t-tixrid tagħhom ġewwa l-Komunità[12] tistipula reġim tas-saħħa tal-pjanti. (2) Fil-21 ta’ Novembru 2008, il-Kunsill stieden lill-Kummissjoni biex tipproċedi għal evalwazzjoni ta’ dak ir-reġim tas-saħħa tal-pjanti[13]. (3) Fid-dawl tal-eżitu ta’ dik l-evalwazzjoni u l-esperjenza miksuba mill-applikazzjoni tad-Direttiva 2000/29/KE, dik id-Direttiva għandha tiġi sostitwita. Sabiex tiġi żgurata l-applikazzjoni uniformi tar-regoli l-ġodda, l-att li jissostitwixxi dik id-Direttiva għandu jieħu l-forma ta’ Regolament. (4) Is-saħħa tal-pjanti hija importanti ħafna għall-produzzjoni tal-pjanti, il-ġonna pubbliċi u privati, l-ekosistemi naturali, is-servizzi tal-ekosistemi u l-bijodiversità fl-Unjoni. Is-saħħa tal-pjanti hija mhedda minn speċijiet noċivi għall-pjanti u l-prodotti mill-pjanti, minn hawn ’il quddiem “pesti”. Fil-ġlieda kontra din it-theddida, huwa meħtieġ li jiġu adottati miżuri li għandhom x’jaqsmu mad-determinazzjoni tar-riskji fitosanitarji minn dawn il-pesti u t-tnaqqis ta’ dawn ir-riskji għal livell aċċettabbli. (5) Il-ħtieġa għal dawn il-miżuri ilha li ġiet rikonoxxuta. Dawn iffurmaw is-suġġett ta’ ftehimiet internazzjonali u konvenzjonijiet internazzjonali, inkluża l-Konvenzjoni Internazzjonali għall-Protezzjoni tal-Pjanti (IPPC) tas-6 ta’ Diċembru 1951 konkluża fl-Organizazzjoni tal-Ikel u l-Agrikoltura tan-Nazzjonijiet Uniti (FAO) kif ukoll it-test rivedut ġdid tagħha approvat mill-Konferenza tal-Organizzazzjoni tal-Ikel u l-Agrikoltura f’Novembru 1997 fid-29 sessjoni tagħha. L-Unjoni hija parti mill-IPPC. (6) Deher li għad-determinazzjoni tal-kamp ta’ applikazzjoni ta’ dan ir-Regolament huwa importanti li jitqiesu fatturi bijoġeografiċi biex jiġi evitat li pesti mhux preżenti fit-territorju Ewropew tal-Unjoni jinfirxu f’dak it-territorju. Konsegwentement, it-territorji estra-Ewropej tal-Istati Membri (reġjuni ultraperiferiċi) msemmija fl-Artikolu 355(1) tat-TFUE għandhom ikunu eżenti mill-kamp ta’ applikazzjoni territorjali ta’ dan ir-Regolament. Dawn it-territorji għandhom jiġu elenkati. Fejn l-istatus ta’ tali territorju jew territorju msemmi fl-Artikolu 355(2) tat-TFUE jiġi emendat skont l-Artikolu 355(6) tat-TFUE, dik il-lista għandha tkun emendata biex jiġi żgurat li l-kamp ta’ applikazzjoni territorjali ta’ dan ir-Regolament jibqa’ limitat għall-parti Ewropea tat-territorju tal-Unjoni. Referenzi għal pajjiżi terzi għandhom jinqraw ukoll bħala referenzi għat-territorji inklużi f’dik il-lista. (7) Id-Direttiva 2000/29/KE tistipula regoli dwar il-kontrolli uffiċjali li jridu jitwettqu mill-awtoritajiet kompetenti rigward il-miżuri protettivi kontra l-introduzzjoni ġewwa l-Komunità ta’ pesti ta’ ħsara għall-pjanti jew għall-prodotti mill-pjanti u kontra t-tixrid tagħhom ġewwa l-Komunità. Dawn ir-regoli huma attwalment stabbiliti bir-Regolament (UE) Nru .../.... dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi dwar l-ikel u l-għalf, regoli dwar is-saħħa u t-trattament xieraq tal-annimali, dwar is-saħħa tal-pjanti u l-materjal riproduttiv tal-pjanti, u dwar prodotti għall-protezzjoni tal-pjanti, u li jemenda r-Regolamenti (KE) Nri 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, ir-Regolamenti (UE) Nri 1151/2012, [....]/2013 [Office of Publications, please insert number of Regulation laying down provisions for the management of expenditure relating to the food chain, animal health and animal welfare, and relating to plant health and plant reproductive material], u d-Direttivi 98/58/KE, 1999/74/KE, 2007/43/KE, 2008/119/KE, 2008/120/KE u 2009/128/KE (ir-Regolament dwar il-Kontrolli Uffiċjali)[14] [Office of Publications, please insert number of Regulation on Official Controls and, in the footnote, the reference to the Official Journal] u għalhekk ma għandhomx ikunu parti minn dan ir-Regolament. (8) Il-kriterji għandhom jiġu stabbiliti sabiex jippermettu li jiġu identifikati l-pesti li għalihom huwa meħtieġ li jiġu adottati miżuri ta’ kontroll għat-territorju kollu tal-Unjoni. Dawn l-insetti huma msemmija bħala “pesti tal-kwarantina fl-Unjoni”. Il-kriterji għandhom jiġu stabbiliti wkoll għall-identifikazzjoni ta’ pesti li għalihom huwa meħtieġ li jiġu adottati miżuri ta’ kontroll biss fir-rigward ta’ waħda jew aktar partijiet ta’ dak it-territorju. Dawn il-pesti huma msemmija bħala “pesti tal-kwarantina f’żona protetta”. (9) Sabiex l-isforzi għall-kontroll tal-pesti tal-kwarantina fl-Unjoni jitħallew jikkonċentraw fuq il-pesti li l-impatt ekonomiku, ambjentali jew soċjali tagħhom huma l-aktar qawwija għat-territorju tal-Unjoni kollu kemm hu, lista ristretta ta’ dawn il-pesti, minn hawn ’il quddiem “pesti ta’ prijorità”, għandha tiġi stabbilita. (10) Huwa xieraq li jiġi pprovdut għal eżenzjonijiet mill-projbizzjoni tal-introduzzjoni u moviment fit-territorju tal-Unjoni ta’ pesti tal-kwarantina fl-Unjoni għal għanijiet xjentifiċi, provi, selezzjonijiet varjetali, tnissil u wirjiet. (11) Sabiex tiġi żgurata azzjoni effettiva u f’waqtha fil-każ tal-preżenza ta’ pest tal-kwarantina fl-Unjoni, għandhom japplikaw obbligi ta’ notifika għall-pubbliku, l-operaturi professjonisti u l-Istati Membri. (12) Fejn dawk l-obbligi ta’ notifika jimplikaw li d-dejta personali ta’ persuni fiżiċi jew ġuridiċi għandha tiġi żvelata lill-awtoritajiet kompetenti, dan jista’ jikkostitwixxi limitazzjoni tal-Artikolu 8 (il-Protezzjoni tad-Dejta Personali) tal-Karta tad-Drittijiet Fundamentali. Madankollu din il-limitazzjoni tkun neċessarja u proporzjonata biex jintlaħaq l-objettiv ta’ interess pubbliku ta’ dan ir-Regolament. (13) Operatur professjonist li jsir konxju mill-preżenza ta’ pest tal-kwarantina fl-Unjoni fi pjanta, prodott mill-pjanta jew oġġett ieħor li huwa jew kien taħt il-kontroll tiegħu għandu jkun taħt obbligu li jieħdu l-miżuri kollha li jistgħu jkunu xierqa rigward l-eliminazzjoni tal-pest, l-irtirar jew is-sejħa lura tal-pjanti, tal-prodotti mill-pjanti jew tal-oġġetti l-oħra kkonċernati u l-informazzjoni tal-awtorità kompetenti, il-persuni l-oħra fil-katina tal-kummerċ u l-pubbliku. (14) L-Istati Membri għandhom jieħdu l-miżuri neċessarji kollha biex jeradikaw il-pesti tal-kwarantina fl-Unjoni, meta jinstabu fit-territorji tagħhom. Huwa xieraq li jiġu stipulati l-miżuri li jistgħu jittieħdu mill-Istati Membri f’każ bħal dan u l-prinċipji li fuqhom għandhom jiddeċiedu liema miżuri għandhom jittieħdu. Dawn il-miżuri għandhom jinkludu l-istabbiliment ta’ żoni ristretti, li jikkonsistu f’żona infestata u żona bafer. (15) F’ċerti każijiet, l-Istati Membri għandhom jimponu miżuri għall-qerda tal-pesti tal-kwarantina fuq pjanti fi proprjetajiet privati, minħabba l-qerda tal-pesti tista’ tkun ta’ suċċess biss jekk is-sorsi kollha ta’ infestazzjoni jitneħħew. Għal dan l-għan, l-awtoritajiet kompetenti tal-Istati Membri għandhom ikollhom aċċess legali għal dawk il-proprjetajiet. Dan jista’ jikkostitwixxi limitazzjoni tal-Artikolu 7 (ir-Rispett għall-Ħajja Privata u tal-Familja) u l-Artikolu 17 (id-Dritt għall-Proprjetà) tal-Karta dwar id-Drittijiet Fundamentali. Din il-limitazzjoni hija meħtieġa u proporzjonata biex jintlaħaq l-objettiv ta’ interess pubbliku tar-reġim, sakemm l-Istati Membri jiżguraw kumpens ġust fi żmien ġust għat-telf tal-proprjetà privata. (16) Id-detezzjoni bikrija tal-preżenza ta’ pesti hija estremament importanti għall-qerda f’waqtha u effettiva. L-Istati Membri għandhom għalhekk jagħmlu stħarriġ għall-preżenza ta’ pesti tal-kwarantina fl-Unjoni fiż-żoni fejn dawn il-pesti ma kienux magħrufa li huma preżenti. Minħabba l-għadd ta’ pesti tal-kwarantina fl-Unjoni u l-ħin u r-riżorsi meħtieġa biex jitwettaq dan l-istħarriġ, l-Istati Membri għandhom jistabbilixxu programmi ta’ stħarriġ pluriennali. (17) Il-Kummissjoni għandha tingħata s-setgħa li tadotta miżuri f’każ ta’ suspett jew konferma tal-preżenza ta’ pesti tal-kwarantina fl-Unjoni speċifiċi, li jikkonċernaw b’mod partikolari l-qerda u t-trażżin tagħhom, u l-istabbiliment ta’ żoni ristretti, stħarriġ, pjanijiet ta’ kontinġenza, eżerċizzji ta’ simulazzjoni u pjanijiet ta’ qerda fir-rigward ta’ dawn il-pesti. (18) Sabiex tiġi żgurata azzjoni rapida u effettiva kontra l-pesti li ma jkunux pesti tal-kwarantina fl-Unjoni iżda li l-Istati Membri jikkunsidraw li jistgħu jissodisfaw il-kundizzjonijiet għall-inklużjoni fil-lista tal-pesti tal-kwarantina fl-Unjoni, għandha ssir dispożizzjoni għall-miżuri li għandhom jittieħdu mill-Istati Membri fil-każ li dawn isiru konxji mill-preżenza ta’ pesti bħal dawn. Għandhom jiġu stipulati dispożizzjonijiet simili għall-Kummissjoni. (19) Taħt ċerti kundizzjonijiet, l-Istati Membri għandhom jitħallew jadottaw miżuri ta’ qerda aktar stretti milli meħtieġ mil-leġiżlazzjoni tal-Unjoni. (20) Dispożizzjonijiet speċjali għandhom japplikaw għall-pesti ta’ prijorità fir-rigward tal-informazzjoni mogħtija lill-pubbliku, l-istħarriġ, il-pjanijiet ta’ kontinġenza, il-pjanijiet ta’ qerda u l-kofinanzjament ta’ miżuri mill-Unjoni, b’mod partikolari. (21) Il-pesti tal-kwarantina li huma preżenti fit-territorju tal-Unjoni iżda huma assenti minn partijiet speċifiċi ta’ dak it-territorju deżinjat bħala “żoni protetti”, u li l-preżenza tagħhom kien ikollha impatti ekonomiċi, soċjali jew ambjentali inaċċettabbli għal dawk iż-żoni protetti biss, għandhom ikunu identifikati b’mod speċifiku u elenkati bħala “pesti tal-kwarantina f’żona protetta”. L-introduzzjoni, il-moviment u r-rilaxx fiż-żoni protetti rispettivi ta’ pesti tal-kwarantina f’żona protetta għandhom ikunu pprojbiti. (22) Għandhom jiġu stabbiliti regoli dwar ir-rikonoxximent, il-modifika jew ir-revoka tar-rikonoxximent ta’ żoni protetti, obbligi ta’ stħarriġ għal żoni protetti, u azzjonijiet li jridu jittieħdu fil-każ li pesti tal-kwarantina f’żona protetta jiġu misjuba f’żoni protetti rispettivi. Fil-każ ta’ sejbiet tal-preżenza ta’ pesti tal-kwarantina f’żona protetta ġewwa ż-żoni protetti rispettivi, għandhom japplikaw regoli stretti għall-emenda u r-revoka ta’ dawn iż-żoni protetti. (23) Pest, li ma jkunx pest tal-kwarantina fl-Unjoni, għandu jiġi msemmi bħala “pest li jaffettwa l-kwalità fl-Unjoni” f’każ li dan il-pest ikun prinċipalment trażmess permezz ta’ pjanti speċifiċi għat-tħawwil, il-preżenza tiegħu fuq Dawn il-pjanti għat-tħawwil ikollha impatt ekonomiku mhux aċċettabbli f’dak li jirrigwarda l-użu maħsub ta’ Dawn il-pjanti u jkun elenkat bħala pest li jaffettwa l-kwalità fl-Unjoni. Biex tiġi limitata l-preżenza ta’ pesti bħal dawn l-introduzzjoni jew il-movimenti tagħhom fit-territorju tal-Unjoni fuq il-pjanti għat-tħawwil ikkonċernati għandhom ikunu pprojbiti sakemm ma jkunx stipulat mod ieħor f’dik il-lista. (24) Ċerti pjanti, prodotti mill-pjanti u oġġetti oħra huma ta’ riskju fitosanitarju inaċċettabbli minħabba l-probabbiltà tagħhom li jospitaw pest tal-kwarantina fl-Unjoni. Għal xi wħud minn dawn, jeżistu miżuri ta’ mitigazzjoni tar-riskju aċċettabbli, filwaqt li mhux għal oħrajn. Skont id-disponibbiltà ta’ miżuri ta’ mitigazzjoni tar-riskju aċċettabbli, l-introduzzjoni u l-moviment tagħhom fit-territorju tal-Unjoni għandhom ikunu pprojbiti jew soġġetti għal rekwiżiti speċjali. Dawn il-pjanti, il-prodotti mill-pjanti jew l-oġġetti l-oħra għandhom jiġu elenkati. (25) Derogi mill-projbizzjonijiet jew ir-rekwiżiti speċjali rigward l-introduzzjoni ta’ pjanti, prodotti mill-pjanti u oġġetti oħra fit-territorju tal-Unjoni għandhom jiġu pprovduti. Il-Kummissjoni għandha tingħata s-setgħa biex tirrikonoxxi ċerti miżuri ta’ pajjiżi terzi bħala ekwivalenti għar-rekwiżiti għall-moviment fit-territorju tal-Unjoni tal-pjanti, tal-prodotti mill-pjanti u tal-oġġetti l-oħra kkonċernati. (26) Dawk il-projbizzjonijiet jew ir-rekwiżiti la ma għandhom japplikaw għal kwantitajiet żgħar ta’ pjanti, prodotti mill-pjanti u oġġetti oħra, għajr pjanti għat-tħawwil, għal għanijiet mhux kummerċjali u mhux professjonali u lanqas għall-introduzzjoni u l-moviment f’żoni tal-fruntiera ta’ pjanti, prodotti mill-pjanti u oġġetti oħra. Lanqas ma jistgħu japplikaw għall-introduzzjoni u l-moviment fit-territorju tal-Unjoni ta’ pjanti, prodotti mill-pjanti u oġġetti oħra għal għanijiet xjentifiċi, provi, selezzjoni varjetali, tnissil u wirjiet. Salvagwardji xierqa għandhom jiġu stabbiliti u għandha tingħata informazzjoni lil dawk ikkonċernati. (27) Deroga mir-regoli tal-Unjoni għall-introduzzjoni u l-moviment fit-territorju tal-Unjoni għandha tiġi pprovduta għal pjanti, prodotti mill-pjanti u oġġetti oħra fi tranżitu. (28) Il-kummerċ internazzjonali ta’ pjanti għat-tħawwil li magħhom hemm esperjenza limitata fitosanitarja jista’ jinvolvi riskji serji tal-istabbiliment ta’ pesti tal-kwarantina li għalihom ma jkunu ġew adottati l-ebda miżuri skont dan ir-Regolament. Sabiex tiġi żgurata azzjoni rapida u effettiva kontra riskji li għadhom kemm ġew identifikati assoċjati ma’ pjanti għat-tħawwil li mhumiex suġġetti għar-rekwiżiti permanenti jew projbizzjonijiet, iżda li jistgħu jikkwalifikaw għal tali miżuri permanenti, il-Kummissjoni għandu jkollha l-possibbiltà li tadotta miżuri temporanji skont il-prinċipju ta’ prekawzjoni. (29) Jeħtieġ li jiġu stipulati projbizzjonijiet u rekwiżiti speċjali, simili għal dawk stabbiliti għat-territorju tal-Unjoni, fir-rigward tal-introduzzjoni u l-moviment f’żoni protetti ta’ pjanti, prodotti mill-pjanti u oġġetti oħra li jistgħu joħolqu riskju fitosanitarju ta’ livell inaċċettabbli minħabba l-probabbiltà tagħhom li jospitaw pesti tal-kwarantina f’żoni protetti. (30) Rekwiżiti ġenerali għandhom jiġu adottati rigward vetturi u materjal tal-imballaġġar ta’ pjanti, prodotti mill-pjanti u oġġetti oħra biex jiġi żgurat li huma ħielsa minn pesti tal-kwarantina. (31) L-Istati Membri għandhom jiddeżinjaw l-istazzjonijiet ta’ kwarantina. Rekwiżiti li jikkonċernaw l-iddeżinjar, it-tħaddim u s-superviżjoni ta’ dawn l-istazzjonijiet ta’ kwarantina kif ukoll ir-rilaxx ta’ pjanti, prodotti mill-pjanti jew oġġetti oħra minn dawn l-istazzjonijiet għandhom jiġu stabbiliti. Fejn dawn ir-rekwiżiti jinkludu ż-żamma tal-listi ta’ persunal u viżitaturi li jidħlu fl-istazzjonijiet, dan jista’ jikkostitwixxi limitazzjoni tal-Artikolu 8 (il-Protezzjoni tad-Dejta Personali) tal-Karta tad-Drittijiet Fundamentali. Madankollu din il-limitazzjoni tkun neċessarja u proporzjonata biex jintlaħqu l-objettiv ta’ interess pubbliku ta’ dan ir-Regolament. (32) Meta jkun meħtieġ minn ftehim bilaterali konkluż mill-Unjoni ma’ pajjiż terz, jew mil-leġiżlazzjoni ta’ pajjiż terz, il-pjanti, il-prodotti mill-pjanti u l-oġġetti oħra li jinħarġu ’l barra mit-territorju tal-Unjoni lejn il-pajjiż terz ikkonċernat għandhom jikkonformaw ma’ dawn ir-regoli. (33) Meta, fir-rigward ta’ ċerti pjanti, prodotti mill-pjanti jew oġġetti oħra maħruġa ’l barra mit-territorju tal-Unjoni lejn pajjiżi terzi, l-ebda ftehim bilaterali fitosanitarju konkluż mill-Unjoni ma’ pajjiż terz u l-ebda leġislazzjoni fitosanitarja ta’ pajjiż terz ma jkunu japplikaw, għandha tkun offruta protezzjoni lill-pajjiżi terzi kontra l-pesti tal-kwarantina fl-Unjoni minħabba n-natura ta’ ħsara rikonoxxuta tagħhom, ħlief fejn pest tal-kwarantina fl-Unjoni jkun uffiċjalment magħruf li huwa preżenti fil-pajjiż terz ikkonċernat u mhux taħt kontroll uffiċjali, jew fejn wieħed ikun jista’ jassumi b’mod raġonevoli li dak il-pest tal-kwarantina fl-Unjoni ma jissodisfax il-kriterji biex jikkwalifika bħala pest tal-kwarantina għall-pajjiż terz ikkonċernat. (34) Sabiex tkun żgurata l-implimentazzjoni effettiva ta’ dan ir-Regolament, l-operaturi professjonisti soġġetti għall-obbligi skont dan ir-Regolament għandhom ikunu rreġistrati fir-reġistri maħluqa mill-Istati Membri. Sabiex jitnaqqas il-piż amministrattiv, dawn ir-reġistri għandhom jinkludu wkoll lill-operaturi professjonisti li jaqgħu fil-kamp ta’ applikazzjoni tar-Regolament (UE) Nru .../.... fi ......[15] [Office of Publications to insert number, title and, in a footnote, the OJ reference for the Regulation on plant reproductive material]. (35) L-operaturi professjonisti li joperaw f’aktar minn post wieħed għandhom jingħataw il-possibbiltà li jirreġistraw separatament għal kull waħda minn dawk il-proprjetajiet. (36) Biex tiġi ffaċilitata d-detezzjoni tas-sors ta’ infestazzjoni minn pest tal-kwarantina, huwa xieraq li l-operaturi professjonisti jintalbu jżommu reġistri fir-rigward tal-pjanti, il-prodotti mill-pjanti u l-oġġetti l-oħra mogħtija lilhom minn operaturi professjonisti u fornuti minnhom lil operaturi professjonisti oħrajn. Fid-dawl tal-perjodi latenti ta’ xi pesti tal-kwarantina, u l-ħin meħtieġ biex issir detezzjoni tas-sors tal-infestazzjoni, ir-rekords għandhom jinżammu għal tliet snin. (37) L-operaturi professjonisti għandhom ukoll ikollhom fis-seħħ sistemi u proċeduri sabiex tkun tista’ ssir l-identifikazzjoni tal-movimenti tal-pjanti, il-prodotti mill-pjanti u l-oġġetti l-oħra tagħhom ġewwa l-proprjetajiet tagħhom stess. (38) Ċertifikat fitosanitarju għandu jkun meħtieġ għall-introduzzjoni minn pajjiżi terzi fit-territorju tal-Unjoni, u f’żoni protetti, ta’ ċerti pjanti, prodotti mill-pjanti u oġġetti oħra. Dawn il-pjanti, il-prodotti mill-pjanti jew l-oġġetti l-oħra għandhom jiġu elenkati fl-interess taċ-ċarezza. (39) Dawn iċ-ċertifikati fitosanitarji għandhom jikkonformaw mar-rekwiżiti tal-IPPC u jiċċertifikaw il-konformità mar-rekwiżiti u l-miżuri stabbiliti skont dan ir-Regolament. Sabiex tkun żgurata l-kredibbiltà taċ-ċertifikati fitosanitarji, għandhom jiġu stabbiliti regoli dwar il-kundizzjonijiet tal-validità u l-kanċellazzjoni tagħhom. (40) Il-movimenti fit-territorju tal-Unjoni, u lejn u f’żoni protetti, ta’ ċerti pjanti, prodotti mill-pjanti jew oġġetti oħra għandhom ikunu permessi biss jekk ikunu akkumpanjati minn passaport tal-pjanti, li tafferma l-konformità mal-ħtiġiet u l-miżuri stabbiliti skont id-dispożizzjonijiet ta’ dan ir-Regolament. Dawn il-pjanti, il-prodotti mill-pjanti jew l-oġġetti l-oħra għandhom jiġu elenkati fl-interess taċ-ċarezza. (41) Il-passaporti tal-pjanti ma għandhomx ikunu meħtieġa għal pjanti, prodotti mill-pjanti u oġġetti oħra maħsuba għall-utenti finali. (42) Sabiex tkun żgurata l-kredibbiltà tal-passaporti tal-pjanti, għandhom jiġu stabbiliti regoli li jikkonċernaw il-kontenut tagħhom. (43) Il-passaporti tal-pjanti għandhom ikunu ppublikati ġeneralment minn operatur professjonist. Fejn operaturi professjonisti ma jkollhomx ir-riżorsi biex joħorġu passaporti tal-pjanti, għandu jkun hemm il-possibbiltà li, fuq it-talba tagħhom, il-passaporti tal-pjanti jkunu maħruġa mill-awtoritajiet kompetenti. (44) Għandhom jiġu stabbiliti regoli għall-ħruġ ta’ passaporti tal-pjanti, l-eżamijiet meħtieġa għall-ħruġ, l-awtorizzazzjoni u s-superviżjoni ta’ operaturi professjonisti li joħorġu l-passaporti tal-pjanti, l-obbligi ta’ operaturi awtorizzati u l-irtirar ta’ dik l-awtorizzazzjoni. (45) Sabiex jitnaqqas il-piż tal-operaturi awtorizzati, l-eżamijiet għall-ħruġ tal-passaporti tal-pjanti għandhom jiġu kkombinati mal-eżamijiet meħtieġa skont ir-Regolament (UE) Nru .../.... [Office of Publications to insert number of Regulation on plant reproductive material law], fejn xieraq. (46) L-operaturi awtorizzati għandu jkollhom l-għarfien neċessarju li jikkonċerna l-pesti. (47) Ċerti operaturi jistgħu jixtiequ li jistabbilixxu pjan tal-ġestjoni tar-riskju fitosanitarju, jiżguraw u juru livell għoli ta’ kompetenza u għarfien fir-rigward tar-riskji fitosanitarji fir-rigward ta’ punti kritiċi fl-attivitajiet professjonali tagħhom u jiġġustifikaw arranġamenti speċjali ta’ kontroll mal-awtoritajiet kompetenti. Għandhom jiġu stabbiliti regoli tal-Unjoni dwar il-kontenuti ta’ dawn il-pjanijiet. (48) Huwa xieraq li jsir provvediment għas-sostituzzjoni ta’ passaporti tal-pjanti u ta’ ċertifikati fitosanitarji. (49) F’każijiet ta’ nuqqas ta’ konformità mar-regoli tal-Unjoni, il-passaporti tal-pjanti għandhom jitneħħew, jiġu invalidati u, għal raġunijiet ta’ traċċabbiltà, jinżammu. (50) L-Istandard Internazzjonali tal-FAO għall-Miżuri Fitosanitarji Nru 15 jitlob li l-materjal tal-imballaġġar tal-injam ikun immarkat b’marka speċifika, applikata minn operaturi professjonisti awtorizzati u ssorveljati. Dan ir-Regolament għandu jistabbilixxi l-mudell u l-kontenut ta’ dik il-marka u l-awtorizzazzjoni u s-superviżjoni tal-operaturi professjonisti fit-territorju tal-Unjoni li japplikaw din il-marka. (51) Fejn ikun meħtieġ minn pajjiż terz, il-pjanti, il-prodotti mill-pjanti jew l-oġġetti l-oħra rispettivi għandhom jimxu mit-territorju tal-Unjoni għal dak il-pajjiż terz b’ċertifikat fitosanitarju għall-esportazzjoni jew ir-riesportazzjoni. Fir-rigward tad-dispożizzjonijiet relevanti tal-IPPC, dawn iċ-ċertifikati għandhom jinħarġu mill-awtoritajiet kompetenti, li jirrispettaw il-kontenut taċ-ċertifikati mudell għall-esportazzjoni u r-riesportazzjoni li ġew stabbiliti mill-IPPC. (52) Meta pjanta, prodott mill-pjanta jew oġġett ieħor ikunu soġġetti għal moviment f’aktar minn Stat Membru wieħed qabel ma jiġu esportati lejn pajjiż terz, huwa importanti li l-Istat Membru li fih il-pjanti, il-prodotti mill-pjanti jew l-oġġetti l-oħra kienu prodotti jew ipproċessati, jagħmel skambju tal-informazzjoni mal-Istat Membru li joħroġ iċ-ċertifikat fitosanitarju għall-esportazzjoni. Dan l-iskambju ta’ informazzjoni huwa importanti sabiex jippermetti l-attestazzjoni ta’ konformità mal-ħtiġijiet tal-pajjiż terz. Għalhekk, “ċertifikat ta’ qabel l-esportazzjoni” armonizzat għandu jkun stabbilit biex jiżgura li l-iskambju ta’ din l-informazzjoni jsir b’mod uniformi. (53) Il-Kummissjoni għandha tistabbilixxi sistema elettronika għan-notifiki meħtieġa skont dan ir-Regolament. (54) Sabiex jiġi żgurat li l-eċċezzjonijiet għal pesti tal-kwarantina fl-Unjoni użati għal skopijiet xjentifiċi, provi, selezzjonijiet varjetali, tnissil jew wirjiet jiġu implimentati b’mod li ma jġibx riskju fitosanitarju għat-territorju tal-Unjoni jew partijiet minnu, is-setgħa li jiġu adottati atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli dwar l-iskambju ta’ informazzjoni bejn l-Istati Membri u l-Kummissjoni fir-rigward tal-introduzzjoni u l-moviment fit-territorju tal-Unjoni tal-pesti kkonċernati, il-valutazzjonijiet u l-awtorizzazzjoni rispettivi, u l-monitoraġġ tal-konformità, l-azzjoni f’każ ta’ nuqqas ta’ konformità u n-notifika ta’ dan. (55) Biex tiġi żgurata sistema effettiva ta’ notifiki, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jirrigwardaw obbligi ta’ notifika dwar preżenza suspettata ta’ pesti tal-kwarantina fl-Unjoni partikolari li jkunu għadhom ma ġewx ikkonfermati uffiċjalment. (56) Sabiex jitqiesu l-iżviluppi tekniċi u xjentifiċi dwar l-istħarriġ dwar il-preżenza ta’ pesti, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jemendaw jew jissupplixxu l-elementi li għandhom jiġu koperti mill-programmi ta’ stħarriġ pluriennali. (57) Sabiex ikun aċċertat il-funzjonament effettiv ta’ eżerċizzji ta’ simulazzjoni, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistipulaw il-frekwenzi, il-kontenut, il-format u dispożizzjonijiet oħra dwar l-eżerċizzji ta’ simulazzjoni. (58) Sabiex jiġi żgurat li żoni protetti jkunu stabbiliti u jiffunzjonaw b’mod affidabbli, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli dwar stħarriġ li għandu jsir għall-iskopijiet tar-rikonoxximent ta’ żoni protetti u dwar jekk żoni protetti jikkonformawx mar-rekwiżiti rispettivi. (59) Sabiex tkun żgurata applikazzjoni proporzjonata u ristretta tal-eżenzjonijiet li jikkonċernaw il-moviment ta’ pjanti, prodotti mill-pjanti jew oġġetti oħra lejn jew f’żoni tal-fruntiera, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jikkonċernaw il-wisa’ massima taż-żoni tal-fruntiera tal-pajjiż terz u ż-żoni tal-fruntiera tal-Istat Membru, id-distanza massima tal-moviment tal-pjanti, tal-prodotti mill-pjanti u tal-oġġetti l-oħra kkonċernati fi ħdan iż-żoni tal-fruntiera tal-pajjiż terz u ż-żoni tal-fruntiera tal-Istat Membru u l-proċeduri dwar l-awtorizzazzjoni tal-introduzzjoni u l-moviment fiż-żoni tal-fruntiera tal-Istat Membru ta’ pjanti, prodotti mill-pjanti u oġġetti oħra. (60) Sabiex jiġu evitati r-riskji fitosanitarji matul it-tranżitu ta’ pjanti, prodotti mill-pjanti jew oġġetti oħra, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistipulaw il-kontenuti ta’ dikjarazzjoni dwar it-trasferiment ta’ pjanti, prodotti mill-pjanti jew oġġetti oħra fit-territorju tal-Unjoni bl-iskop li jiċċaqalqu lejn pajjiż terz. (61) Sabiex jiġi żgurat li r-reġistrazzjoni ta’ operaturi professjonisti tkun proporzjonata mal-għan ta’ kontroll tar-riskju fitosanitarju, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistabbilixxu kategoriji ta’, u l-kundizzjonijiet għal, operaturi professjonisti li jkunu eżenti mill-obbligu ta’ reġistrazzjoni f’reġistru. (62) Sabiex tkun żgurata l-kredibbiltà taċ-ċertifikati fitosanitarji ta’ pajjiżi terzi li ma jkunux parti mill-IPPC, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jissupplimentaw il-kundizzjonijiet għall-aċċettazzjoni ta’ ċertifikati fitosanitarji minn dawk il-pajjiżi terzi. (63) Sabiex jiġu minimizzati r-riskji fitosanitarji ta’ pjanti, prodotti mill-pjanti jew oġġetti oħra soġġetti għal moviment fit-territorju tal-Unjoni, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistipulaw iċ-ċifra massima għal kwantitajiet żgħar ta’ pjanti, prodotti mill-pjanti jew oġġetti oħra partikolari li għandhom jiġu eżentati mill-passaporti tal-pjanti. (64) Sabiex tiġi żgurata l-affidabbiltà ta’ eżamijiet ta’ pjanti, prodotti mill-pjanti u oġġetti oħra mwettqa għall-ħruġ ta’ passaporti tal-pjanti, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli dwar l-eżami viżwali, it-teħid ta’ kampjuni u l-ittestjar u l-użu ta’ skemi ta’ ċertifikazzjoni. (65) Sabiex tittejjeb il-kredibbiltà tal-passaporti tal-pjanti, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistipulaw rekwiżiti ta’ kwalifika li għandhom jiġu ssodisfati minn operaturi professjonisti sabiex ikunu jistgħu jiġu awtorizzati biex joħorġu passaporti tal-pjanti. (66) Sabiex jitkabbar l-ambitu u l-utilità tal-pjan ta’ ġestjoni tar-rsikju fitosanitarju, is-setgħa li jiġu adottati atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jissuplimentaw jew jemendaw l-elementi koperti minn dan il-pjan. (67) Sabiex jitqies l-iżvilupp ta’ standards internazzjonali, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli dwar l-attestati għal komoditajiet ta’ natura speċifika, minbarra materjal tal-imballaġġar tal-injam, li jkunu jeħtieġu l-applikazzjoni ta’ attestat speċifiku ta’ konformità mar-regoli ta’ dan ir-Regolament. (68) Sabiex jiġu żgurati l-utilità u l-affidabbiltà ta’ attestati uffiċjali u ċertifikati ta’ qabel l-esportazzjoni, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jistipulaw il-kontenuti ta’ attestati uffiċjali, l-awtorizzazzjoni u s-superviżjoni ta’ operaturi professjonisti li joħorġu dawn l-attestati, u l-kontenut taċ-ċertifikat ta’ qabel l-esportazzjoni. (69) Sabiex ikun hemm adattament għall-iżviluppi tekniċi u xjentifiċi, u adattament għal deċiżjoni tal-Kunsill Ewropew skont l-Artikolu 355(6) tat-TFUE, is-setgħa li tadotta atti f’konformità mal-Artikolu 290 tat-TFUE għandha tkun iddelegata lill-Kummissjoni fir-rigward ta’ regoli li jemendaw l-Annessi ta’ dan ir-Regolament. (70) Huwa partikolarment importanti li l-Kummissjoni twettaq konsultazzjonijiet xierqa matul il-ħidma ta’ tħejjija tagħha, anki fil-livell ta’ esperti. Il-Kummissjoni, meta tkun qiegħda tipprepara u tfassal atti ta’ delega, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (71) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament fir-rigward tal-istabbiliment ta’ lista ta’ pesti tal-kwarantina fl-Unjoni, l-istabbiliment ta’ lista tal-pesti ta’ prijorità, l-istipular ta’ miżuri kontra pesti tal-kwarantina fl-Unjoni speċifiċi, l-adozzjoni ta’ miżuri għal żmien limitat fir-rigward tar-riskji fitosanitarji maħluqa minn pesti li jikkwalifikaw provviżorjament bħala pesti tal-kwarantina fl-Unjoni, ir-rikonoxximent taż-żoni protetti rikonoxxuti skont l-ewwel subparagrafu tal-Artikolu 2(1)(h) tad-Direttiva 2000/29/KE u l-istabbiliment ta’ lista tal-pesti tal-kwarantina f’żona protetta rispettivi, l-emendar jew ir-revokar taż-żoni protetti, l-emendar tal-lista ta’ dawn iż-żoni protetti, l-elenkar tal-pesti li jaffettwaw il-kwalità fl-Unjoni u l-pjanti għat-tħawwil ikkonċernati, l-elenkar tal-pjanti, il-prodotti mill-pjanti u l-oġġetti l-oħra li l-introduzzjoni u l-moviment tagħhom fit-territorju tal-Unjoni għandhom jiġu pprojbiti, u l-pajjiżi terzi kkonċernati, l-elenkar tal-pjanti, il-prodotti mill-pjanti u l-oġġetti l-oħra, u r-rekwiżiti għall-introduzzjoni u l-moviment tagħhom fit-territorju tal-Unjoni, l-istipular ta’ rekwiżiti ekwivalenti ta’ pajjiżi terzi għar-rekwiżiti għall-moviment fit-territorju tal-Unjoni ta’ pjanti, prodotti mill-pjanti jew oġġetti oħra, l-istipular ta’ kundizzjonijiet speċifiċi jew miżuri dwar l-introduzzjoni ta’ pjanti, prodotti mill-pjanti u oġġetti oħra partikolari f’żoni tal-fruntiera tal-Istati Membri, l-adozzjoni ta’ miżuri temporanji dwar l-introduzzjoni u l-moviment fit-territorju tal-Unjoni ta’ pjanti għat-tħawwil minn pajjiżi terzi, l-elenkar tal-pjanti, il-prodotti mill-pjanti u l-oġġetti l-oħra, li l-introduzzjoni u l-moviment tagħhom fiż-żoni protetti partikolari għandhom jiġu pprojbiti, l-elenkar tar-rekwiżiti għall-introduzzjoni u l-moviment fiż-żoni protetti partikolari ta’ pjanti, prodotti mill-pjanti u oġġetti oħra, l-elenkar tal-pjanti, il-prodotti mill-pjanti u l-oġġetti l-oħra, u l-pajjiżi terzi ta’ oriġini jew tluq rispettivi, li għalihom ċertifikat fitosanitarju għandu jkun meħtieġ għall-introduzzjoni tagħhom fit-territorju tal-Unjoni, l-elenkar tal-pjanti, il-prodotti mill-pjanti u l-oġġetti l-oħra, u l-pajjiżi terzi ta’ oriġini jew tluq rispettivi, li għalihom ċertifikat fitosanitarju għandu jkun meħtieġ għall-introduzzjoni tagħhom f’ċerti żoni protetti minn dawk il-pajjiżi terzi, l-elenkar tal-pjanti, il-prodotti mill-pjanti u l-oġġetti l-oħra, li għalihom passaport tal-pjanti jkun meħtieġ għall-moviment tagħhom fit-territorju tal-Unjoni, l-elenkar tal-pjanti, il-prodotti mill-pjanti u l-oġġetti l-oħra, li għalihom passaport tal-pjanti jkun meħtieġ għall-introduzzjoni tagħhom f’ċerti żoni protetti, u l-istipular tal-format tal-passaport tal-pjanti, setgħat ta’ implimentazzjoni għandhom ikunu konferiti lill-Kummissjoni. Dawn is-setgħat għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[16]. (72) Il-proċedura konsultattiva għandha tintuża għall-adozzjoni tal-lista inizjali ta’ pesti tal-kwarantina fl-Unjoni minħabba li din il-lista inizjali għandu jkun fiha biss, mingħajr ebda modifiki, il-pesti elenkati fil-Parti A tal-Anness I għad-Direttiva 2000/29/KE u t-Taqsima I tal-Parti A tal-Anness II għal dik id-Direttiva, għall-emenda tal-isem xjentifiku ta’ pest, fejn tali emenda hija ġġustifikata fuq il-bażi tal-iżvilupp tal-għarfien xjentifiku, għall-adozzjoni tal-lista inizjali ta’ żoni protetti u l-pesti tal-kwarantina f’żona protetta rispettivi minħabba li din il-lista inizjali għandu jkun fiha biss, mingħajr ebda modifiki, iż-żoni protetti rikonoxxuti skont l-ewwel subparagrafu tal-Artikolu 2(1)(h) tad-Direttiva 2000/29/KE u l-pesti tal-kwarantina f’żona protetta elenkati fil-Parti B tal-Anness I u l-Parti B tal-Anness II għad-Direttiva 2000/29/KE, għall-emenda u r-revoka ta’ żoni protetti, għall-adozzjoni tal-lista inizjali ta’ pesti li jaffettwaw il-kwalità fl-Unjoni minħabba li din il-lista inizjali għandu jkun fiha biss, mingħajr ebda modifiki, l-pesti elenkati f’ċerti Direttivi dwar il-produzzjoni u t-tqegħid fis-suq ta’ żerriegħa u materjal ta’ propagazzjoni, għall-adozzjoni tal-lista inizjali ta’ pjanti, prodotti mill-pjanti u oġġetti oħra li l-introduzzjoni u l-moviment tagħhom fit-territorju tal-Unjoni għandhom jiġu pprojbiti minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra, u l-projbizzjonijiet u l-pajjiżi terzi kkonċernati, kif stipulat fil-Parti A tal-Anness III tad-Direttiva 2000/29/KE, flimkien mal-kodiċi tan-Nomenklatura Magħquda (NM) tagħhom, għall-adozzjoni tal-lista inizjali ta’ pjanti, prodotti mill-pjanti u oġġetti oħra li l-introduzzjoni u l-moviment tagħhom fit-territorju tal-Unjoni għandhom ikunu soġġetti għal ħtiġiet speċjali minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra, u r-rekwiżiti u l-pajjiżi terzi kkonċernati, kif stabbilit fil-Parti A tal-Anness IV tad-Direttiva 2000/29/KE, flimkien mal-kodiċi tan-Nomenklatura Magħquda (NM) tagħhom, għall-adozzjoni tal-lista inizjali ta’ pjanti, prodotti mill-pjanti u oġġetti oħra li l-introduzzjoni tagħhom f’ċerti żoni protetti għandha tkun projbita minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra, u l-projbizzjonijiet u l-pajjiżi terzi kkonċernati, kif stipulat fil-Parti B tal-Anness III għad-Direttiva 2000/29/KE, flimkien mal-kodiċi tan-Nomenklatura Magħquda (NM) tagħhom, għall-adozzjoni tal-lista inizjali ta’ pjanti, prodotti mill-pjanti u oġġetti oħra li l-introduzzjoni u l-moviment tagħhom f’ċerti żoni protetti għandhom ikunu soġġetti għal ħtiġiet speċjali minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra, u r-rekwiżiti, kif stabbilit fil-Parti B tal-Anness IV tad-Direttiva 2000/29/KE, flimkien mal-kodiċi tan-Nomenklatura Magħquda (NM) tagħhom, għall-adozzjoni tal-lista inizjali ta’ pjanti, prodotti mill-pjanti u oġġetti oħra, u l-pajjiżi terzi rispettivi ta’ oriġini jew tluq, li għalihom ċertifikat fitosanitarju huwa meħtieġ għall-introduzzjoni tagħhom fit-territorju tal-Unjoni, minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra elenkati fil-Punt I tal-Parti B tal-Anness V tad-Direttiva 2000/29/KE, għall-adozzjoni tal-lista inizjali ta’ pjanti, prodotti mill-pjanti u oġġetti oħra, u l-pajjiżi terzi rispettivi ta’ oriġini jew tluq, li għalihom ċertifikat fitosanitarju huwa meħtieġ għall-introduzzjoni tagħhom f’ċerti żoni protetti, minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra elenkati fil-Punt II tal-Parti B tal-Anness V tad-Direttiva 2000/29/KE, għall-adozzjoni tal-lista inizjali ta’ pjanti, prodotti mill-pjanti u oġġetti oħra, li għalihom passaport tal-pjanti jkun meħtieġ għall-moviment tagħhom fit-territorju tal-Unjoni, minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra elenkati fil-Punt I tal-Parti A tal-Anness V tad-Direttiva 2000/29/KE, u għall-adozzjoni tal-lista inizjali ta’ pjanti, prodotti mill-pjanti u oġġetti oħra, li għalihom passaport tal-pjanti jkun meħtieġ għall-introduzzjoni tagħhom f’ċerti żoni protetti, minħabba li din il-lista inizjali għandu jkun fiha biss, mingħajr ebda modifiki, il-pjanti, il-prodotti mill-pjanti u l-oġġetti l-oħra elenkati fil-Punt II tal-Parti A tal-Anness V tad-Direttiva 2000/29/KE. (73) Id-Direttiva tal-Kunsill 74/647/KEE tad-9 ta’ Diċembru 1974 dwar il-kontroll tad-dudu li jdawwar il-weraq tal-qronfla[17] u d-Direttiva tal-Kunsill 69/466/KEE tat-8 ta’ Diċembru 1969 dwar il-kontroll ta’ San José Scale[18] jistabbilixxu miżuri dwar il-kontroll ta’ pesti rispettivi. Wara d-dħul fis-seħħ ta’ dawn id-Direttivi, il-pesti kkonċernati saru mifruxa b’mod wiesa’ fit-territorju tal-Unjoni, għaldaqstant it-trażżin tagħhom mhux fattibbli aktar. Għaldaqstant dawn id-Direttivi għandhom jiġu revokati. (74) Id-Direttiva tal-Kunsill 69/464/KEE tat-8 ta’ Diċembru 1969 dwar il-kontroll tal-marda tal-ġlata fil-patata[19], id-Direttiva tal-Kunsill 93/85/KEE tal-4 ta’ Ottubru 1993 dwar il-kontroll tat-tħassir forma ta’ ċirku tal-patata[20], id-Direttiva tal-Kunsill 98/57/KE tal-20 ta’ Lulju 1998 dwar il-kontroll tar-Ralstonia solanacearum (Smith) Yabuuchi et al.[21] u d-Direttiva tal-Kunsill 2007/33/KE tal-11 ta’ Ġunju 2007 dwar il-kontroll ta’ nematodi taċ-ċisti fil-patata u li tħassar id-Direttiva 69/465/KE[22] għandhom jiġu rrevokati, minћabba li miżuri ġodda dwar il-pesti kkonċernati għandhom jiġu adottati skont id-dispożizzjonijiet ta’ dan ir-Regolament. Minħabba ż-żmien u r-riżorsi meħtieġa biex jiġu adottati dawn il-miżuri l-ġodda, dawn l-atti għandhom jiġu mħassra sal-2021. (75) Ir-Regolament (UE) Nru .../2013 fi ......[23] [Office of Publications, please insert number and title of Regulation laying down provisions for the management of expenditure relating to the food chain, animal health and animal welfare, and relating to plant health and plant reproductive material and, in the footnote, the reference to the Official Journal] jistipula li għotjiet għal miżuri kontra pesti għandhom jikkonċernaw ċerti pesti elenkati fl-Annessi għad-Direttiva 2000/29/KE, u ċerti pesti mhux elenkat f’dawn l-Annessi iżda soġġetti għal miżuri temporanja tal-Unjoni adottati f’dak li għandu x’jaqsam magħhom. Dan ir-Regolament jistabbilixxi l-kategorija ta’ pesti ta’ prijorità. Huwa xieraq li ċerti miżuri meħuda mill-Istati Membri fir-rigward il-pesti ta’ prijorità jkunu eliġibbli għal għotjiet tal-Unjoni, inkluż kumpens imħallas lil operaturi professjonisti għall-valur ta’ pjanti, prodotti mill-pjanti u oġġetti oħra, soġġetti għall-qerda skont il-miżuri ta’ qerda stipulati f’dan ir-Regolament. Ir-Regolament (UE) Nru XXX/2013 għandu għalhekk jiġi emendat. (76) Peress li l-għan ta’ dan ir-Regolament, jiġifieri li jiġi żgurat approċċ armonizzat fir-rigward ta’ miżuri protettivi kontra pesti ta’ pjanti, ma jistax jinkiseb b’mod suffiċjenti mill-Istati Membri u jista’, għalhekk, minħabba l-effett tiegħu, il-kumplessità, il-karattru internazzjonali u transkonfinali, jinkiseb aħjar fil-livell tal-Unjoni, l-Unjoni tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif inhu stabbilit f’dan l-Artikolu, dan ir-Regolament ma jmurx lil hinn minn dak li huwa meħtieġ biex jintlaħaq dan l-għan. (77) Għall-intrapriżi żgħar u ta’ daqs medju, dan ir-Regolament ma joħloqx piż amministrattiv sproporzjonat jew impatt ekonomiku. Taħt dan ir-Regolament, skont konsultazzjoni mal-partijiet interessati, is-sitwazzjoni speċjali tal-intrapriżi żgħar u ta’ daqs medju ġiet ikkunsidrata fejn possibbli. Eżenzjoni universali potenzjali għall-mikrointrapriżi, li huma l-maġġoranza tal-kumpaniji, ma ġietx meqjusa, minħabba l-għan(ijiet) ta’ politika pubblika biex tiġi protetta s-saħħa tal-pjanti. (78) Dan ir-Regolament jirrispetta l-IPPC, il-Ftehim dwar l-Applikazzjoni ta’ Miżuri Sanitarji u Fitosanitarji (il-Ftehim SPS) u l-linji gwida stabbiliti permezz tagħhom. (79) Dan ir-Regolament jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea u, b’mod partikolari, ir-rispett għall-ħajja privata u tal-familja, id-dritt għall-proprjetà, il-protezzjoni tad-dejta personali, il-libertà li jsir negozju u l-libertà tal-arti u x-xjenza. Dan ir-Regolament għandu jiġi applikat mill-Istati Membri b’konformità ma’ dawk id-drittijiet u l-prinċipji, ADOTTAW DAN IR-REGOLAMENT: Kapitolu I Suġġett, kamp ta’ applikazzjoni u definizzjonijiet Artikolu 1 Suġġett u kamp ta’ applikazzjoni 1. Dan ir-Regolament jistabbilixxi regoli li jiddeterminaw ir-riskji fitosanitarji maħluqa minn kwalunkwe speċi, varjant jew bijotip ta’ aġenti patoġeniċi, annimali jew pjanti parassiti noċivi għall-pjanti jew għall-prodotti mill-pjanti (minn hawn ’il quddiem “pesti”) u miżuri li jnaqqsu dawn ir-riskji għal livell aċċettabbli. 2. Għall-finijiet ta’ dan ir-Regolament, ir-referenzi għal pajjiżi terzi għandhom jinqraw bħala referenzi għal pajjiżi terzi u territorji elenkati fl-Anness I. Għall-finijiet ta’ dan ir-Regolament, ir-referenzi għat-territorju tal-Unjoni għandhom jinqraw bħala referenzi għat-territorju tal-Unjoni mingħajr it-territorji elenkati fl-Anness I. Il-Kummissjoni għandha tingħata s-setgħa li tadotta atti delegati, f’konformità mal-Artikolu 98, li jemendaw l-Anness I sabiex ikun żgurat li l-kamp ta’ applikazzjoni ta’ dan ir-Regolament jkun limitat għall-parti Ewropea tat-territorju tal-Unjoni. Din l-emenda għandha tkun waħda minn dawn li ġejjin: (a) żieda għall-Anness I ta’ territorju wieħed jew aktar li huma msemmija fl-Artikolu 355(1) tat-Trattat; (b) tneħħija mill-Anness I ta’ territorju wieħed jew aktar li huma msemmija fl-Artikolu 355(2) tat-Trattat. Artikolu 2 Definizzjonijiet Għall-finijiet ta’ dan ir-Regolament, japplikaw id-definizzjonijiet li ġejjin: (1) “pjanti” tfisser pjanti ħajjin u l-partijiet ħajjin tal-pjanti li ġejjin: (a) iż-żrieragħ, fis-sens botaniku, apparti minn dawk li mhumiex intiżi għaż-żrigħ; (b) il-frott, fis-sens botaniku; (c) il-ħaxix; (d) it-tuberi, il-basal tuberuż, il-basal, ir-riżomi, l-għeruq, is-slavaġ, is-stolons; (e) in-nebbiet, iz-zkuk, il-friegħi; (f) il-fjuri maqtugħin; (g) il-friegħi bil-weraq tagħhom; (h) is-siġar maqtugħin bil-weraq b’kollox; (i) il-weraq, il-faxxina; (j) il-kulturi tat-tessuti tal-pjanti, inkluż il-kulturi taċ-ċelloli, il-ġermoplażma, il-meristems, il-kloni kimeriċi, il-materjal mikropropagat; (k) it-trab tad-dakra ħaj; (l) l-għejun, ir-rimja bl-għejun, il-biċċiet, il-brokkijiet, it-tilqimiet; (2) “prodotti mill-pjanti” tfisser prodotti li joriġinaw mill-pjanti, mhux ipproċessati jew li għaddew minn preparazzjoni sempliċi, sakemm dawn mhumiex pjanti. Ħlief fejn previst mod ieħor, l-injam għandu jiġi kkunsidrat biss bħala “prodott mill-pjanti” jekk ma jkunx għadda minn proċess li jelimina r-riskji fitosanitarji, u jkun jikkonforma ma’ punt jew aktar milli ġejjin: (a) iżżomm it-total kollu jew parti mill-wiċċ tond naturali tiegħu, biz-zokk jew mingħajru; (b) ma jkunx żamm il-wiċċ tond naturali tiegħu minħabba s-serrar, il-qtugħ jew ix-xaqq tal-injam; (c) ikun fil-forma ta’ laqx, partikoli, serratura, fdalijiet tal-injam, ċana jew skart, u ma jkunx għadda mill-proċessar li jinvolvi l-użu ta’ kolla, sħana jew pressa jew kombinazzjoni ta’ dawn biex jipproduċu l-gerbub, il-briquettes, il-plajwudd jew iċ-ċippbord; (d) huwa, jew huwa maħsub li jkun, użat bħala materjal tal-imballaġġar, kemm jekk hu effettivament użat għat-trasport tal-oġġetti u kemm jekk mhux; (3) “pjanti għat-tħawwil” tfisser pjanti, li huma kapaċi li jipproduċu u maħsuba għall-produzzjoni ta’ pjanti sħaħ, u li huma maħsuba biex jitħawlu, jew jerġgħu jitħawlu, jew jiqbgħu imħawwlin; (4) “oġġett ieħor” tfisser kull materjal jew oġġett, ħlief pjanti jew prodotti mill-pjanti, li jkun kapaċi li jospita jew jifrex il-pesti, inkluż il-ħamrija jew il-materjal għat-tkabbir; (5) “awtorità kompetenti” tfisser awtorità kompetenti kif definit fl-Artikolu 2(5) tar-Regolament (UE) Nru .../.... [Office of Publications, please insert number of Regulation on Official Controls]; (6) “lott” tfisser numru ta’ unitajiet ta’ komodità waħda, li jingħaraf għal għanijiet fitosanitarji mill-omoġeneità tal-kompożizzjoni u l-oriġini tiegħu, li jifforma parti minn kunsinna; (7) “operatur professjonist” tfisser kwalunkwe persuna, irregolata mil-liġi pubblika jew privata, involuta professjonalment f’waħda jew aktar mill-attivitajiet li ġejjin dwar il-pjanti, il-prodotti mill-pjanti u l-oġġetti l-oħra: (a) it-tħawwil; (b) it-tkabbir; (c) il-produzzjoni; (d) l-introduzzjoni fi, u l-moviment fi ħdan u ’l barra mit-territorju tal-Unjoni; (e) id-disponibbiltà fis-suq; (8) “utent finali” tfisser kwalunkwe persuna, li taġixxi għal finijiet li huma barra min-negozju, il-kummerċ jew il-professjoni tagħha, li takkwista għall-użu tagħha stess pjanti jew prodotti mill-pjanti; (9) “eżami” tfisser eżami uffiċjali, ħlief viżwali, biex jiddetermina jekk il-pesti humiex preżenti jew biex jidentifika l-pesti. (10) “trattament” tfisser proċedura għall-qtil, l-inattivazzjoni jew it-tneħħija ta’ pesti, jew biex tagħmel lill-dawn il-pesti infertili jew għal-indeboliment tagħhom. Kapitolu II Pesti tal-kwarantina Taqsima 1 pesti tal-kwarantina Artikolu 3 Definizzjoni ta’ pesti tal-kwarantina Pest għandu jkun imsemmi bħala “pest tal-kwarantina”, fir-rigward ta’ territorju definit, jekk jissodisfa l-kundizzjonijiet kollha li ġejjin: (a) l-identità tiegħu tkun stabbilita, fi ħdan it-tifsira tal-punt (1) tat-Taqsima 1 tal-Anness II; (b) ma jkunx preżenti f’dak it-territorju, skont it-tifsira tal-punt (2)(a) tat-Taqsima 1 tal-Anness II, jew, jekk preżenti, distribwit sa ċertu punt biss f’dak it-territorju, fis-sens tal-punti (2)(b) u (c) tat-Taqsima 1 tal-Anness II; (c) ikun kapaċi jidħol f’dan it-territorju, jipperpetwa l-preżenza tiegħu f’dan it-territorju għall-futur prevedibbli wara d-dħul tiegħu fih (minn hawn ’il quddiem: “li jistabbilixxi”) u li jinfirex f’dan it-territorju, jew, jekk preżenti, dawk il-partijiet tiegħu fejn ikun distribwit sa ċertu punt, skont il-punt (3) tat-Taqsima 1 tal-Anness II; (d) id-dħul, l-istabbiliment u l-firxa tiegħu, skont it-tifsira tal-punt (4) tat-Taqsima 1 tal-Anness II, ikollhom impatt ekonomiku, ambjentali jew soċjali inaċċettabbli għal dan it-territorju, jew, jekk preżenti, dawk il-partijiet tiegħu fejn ikun distribwit sa ċertu punt; u (e) miżuri fattibbli u effettivi jkunu disponibbli biex jimpedixxu d-dħul, l-istabbiliment jew il-firxa ta’ dan il-pest f’dan it-territorju, u jittaffew ir-riskji fitosanitarji u l-impatti tiegħu. Taqsima 2 Pesti tal-Kwarantina fl-Unjoni Artikolu 4 Definizzjoni ta’ pesti tal-kwarantina fl-Unjoni Pest tal-kwarantina għandu jkun imsemmi bħala pest tal-kwarantina fl-Unjoni jekk it-territorju definit kif imsemmi fil-kliem introduttorju tal-Artikolu 3 huwa t-territorju tal-Unjoni u huwa inkluż fil-lista msemmija fl-Artikolu 5(2). Artikolu 5 Projbizzjoni tal-introduzzjoni u l-moviment tal-pesti tal-kwarantina fl-Unjoni 1. Pest tal-kwarantina fl-Unjoni ma għandux jiġi introdott jew ikun soġġett għal moviment fit-territorju tal-Unjoni. Ma għandha tittieħed l-ebda azzjoni b’mod intenzjonali li tista’ tikkontribwixxi għall-introduzzjoni, u l-istabbiliment u t-tixrid, fit-territorju tal-Unjoni ta’ pest tal-kwarantina fl-Unjoni. 2. Il-Kummissjoni għandha, permezz ta’ att ta’ implimentazzjoni, tistabbilixxi lista ta’ pesti li jissodisfaw il-kundizzjonijiet imsemmija fl-Artikolu 3(b), (c) u (d) fir-rigward tat-territorju tal-Unjoni, imsejħa “lista tal-pesti tal-kwarantina fl-Unjoni”. Din il-lista għandha tinkludi l-pesti elenkati fil-Parti A tal-Anness I għad-Direttiva 2000/29/KE u t-Taqsima I tal-Parti A tal-Anness II għal dik id-Direttiva. Pesti li huma indiġeni għal kwalunkwe parti mit-territorju tal-Unjoni, kemm jekk naturali jew minħabba l-introduzzjoni tagħhom minn barra t-territorju tal-Unjoni, għandhom jiġu mmarkati f’din il-lista bħala pesti magħrufa li jseħħu fit-territorju tal-Unjoni. Pesti li mhumiex indiġeni għal kwalunkwe parti mit-territorju tal-Unjoni għandhom jiġu mmarkati f’din il-lista bħala pesti mhux magħrufa li jseħħu fit-territorju tal-Unjoni. Dan l-att ta’ implimentazzjoni għandu jiġi adottat skont il-proċedura konsultattiva msemmija fl-Artikolu 99(2). 3. Il-Kummissjoni għandha temenda l-att ta’ implimentazzjoni msemmi fil-paragrafu 2, fejn hemm evalwazzjoni li turi li pest mhux elenkat f’dan l-att jissodisfa l-kundizzjonijiet imsemmija fl-Artikolu 3(b), (c) u (d) fir-rigward tat-territorju tal-Unjoni, jew pest elenkat f’dan l-att ma jkunx għadu jissodisfa wieħed jew aktar minn dawk il-kundizzjonijiet. Fl-ewwel każ hi għandha żżid il-pest ikkonċernat fil-lista msemmija fil-paragrafu 2, fit-tieni każ għandha tħassar il-pest ikkonċernat minn dik il-lista. Il-Kummissjoni għandha tqiegħed din il-valutazzjoni għad-dispożizzjoni tal-Istati Membri. L-atti ta’ implimentazzjoni li jemendaw l-att ta’ implimentazzjoni msemmi fil-paragrafu 2 għandhom jiġu adottati skont il-proċedura ta’ eżami msemmija fl-Artikolu 99(3). L-istess proċedura għandha tapplika għal revoka jew sostituzzjoni tal-att ta’ implimentazzjoni msemmi fil-paragrafu 2. 4. Il-Kummissjoni għandha temenda l-att ta’ implimentazzjoni msemmi fil-paragrafu 2 billi temenda l-isem xjentifiku ta’ pest, fejn tali emenda tkun ġustifikata permezz tal-iżvilupp tal-għarfien xjentifiku. Dawn l-atti ta’ implimentazzjoni għandhom jiġu adottati f’konformità mal-proċedura konsultattiva li hemm referenza għaliha fl-Artikolu 99(2). Artikolu 6 Pesti ta’ prijorità 1. Pest tal-kwarantina fl-Unjoni huwa “pest ta’ prijorità” jekk jissodisfa l-kundizzjonijiet kollha li ġejjin: (a) jissodisfa, fir-rigward it-territorju tal-Unjoni, il-kundizzjoni stipulata fil-punt (a) jew fil-punt (b) tal-punt (2) tat-Taqsima 1 tal-Anness II; (b) l-impatt potenzjal tiegħu ekonomiku, ambjentali jew soċjali jkun l-aktar qawwi għat-territorju tal-Unjoni kif stabbilit fit-Taqsima 2 tal-Anness II; (c) ikun imniżżel skont il-paragrafu 2. 2. Il-Kummissjoni għandha, permezz ta’ att ta’ implimentazzjoni, tistabbilixxi u temenda lista ta’ pesti ta’ prijorità, minn hawn ’il quddiem: “lista ta’ pesti ta’ prijorità”. Fejn ir-riżultati ta’ valutazzjoni juru li pest tal-kwarantina fl-Unjoni jissodisfa l-kundizzjonijiet imsemmija fil-paragrafu 1, jew pest ma għadux jissodisfa wieħed jew aktar minn dawk il-kundizzjonijiet, il-Kummissjoni għandha temenda l-att ta’ implimentazzjoni msemmi fl-ewwel subparagrafu permezz taż-żieda tal-pest ikkonċernat f’dik il-lista jew peremzz tat-tneħħija minnha. Il-Kummissjoni għandha tqiegħed din il-valutazzjoni għad-dispożizzjoni tal-Istati Membri. In-numru ta’ pesti ta’ prijorità ma għandux jaqbeż l-10% tan-numru tal-pesti tal-kwarantina fl-Unjoni elenkati skont l-Artikolu 5(2) u (3). Fejn in-numru ta’ pesti ta’ prijorità jaqbez l-10% tan-numru tal-pesti tal-kwarantina fl-Unjoni elenkati skont l-Artikolu 5(2) u (3), il-Kummissjoni għandha temenda l-att ta’ implimentazzjoni msemmi fl-ewwel subparagrafu billi taġġusta skont dan in-numru ta’ pesti f’dik il-lista, fuq il-bażi tal-impatt ekonomiku, ambjentali jew soċjali potenzjal tagħhom kif stabbilit fit-Taqsima 2 tal-Anness II. Dawn l-atti ta’ implimentazzjoni għandhom jiġu adottati f'konformità mal-proċedura ta’ eżami msemmija fl-Artikolu 99(3). Għal raġunijiet imperattivi debitament ġustifikati ta’ urġenza relatati ma’ riskju fitosanitarju serju, il-Kummissjoni għandha tadotta atti ta’ implimentazzjoni applikabbli minnufih, f’konformità mal-proċedura msemmija fl-Artikolu 99(4), li telenka l-pesti tal-kwarantina fl-Unjoni bħala pesti ta’ prijorità. Artikolu 7 Emenda tat-Taqsima 1 u t-Taqsima 2 tal-Anness II 1. Il-Kummissjoni għandha tingħata s-setgħa li tadotta atti delegati skont l-Artikolu 98 li jemenda t-Taqsima 1 tal-Anness II fuq kriterji biex jiġu identifikati l-pesti li jikkwalifikaw bħala pesti tal-kwarantina, rigward l-identità tal-pest, il-preżenza tiegħu, il-kapaċità tiegħu tad-dħul, l-istabbiliment u t-tixrid, u tal-impatt ekonomiku, soċjali u ambjentali potenzjali tiegħu, filwaqt li tqis l-iżviluppi tal-għarfien xjentifiku u tekniku. 2. Il-Kummissjoni għandha tingħata s-setgħa li tadotta atti delegati skont l-Artikolu 98 li jemenda t-Taqsima 2 tal-Anness II fuq kriterji biex jiġu identifikati pesti tal-kwarantina fl-Unjoni li jikkwalifikaw bħala pest ta’ prijorità, fir-rigward tal-impatt ekonomiku, soċjali u ambjentali tagħhom, filwaqt li tqis l-iżviluppi tal-għarfien xjentifiku u tekniku. Artikolu 8 Pesti tal-kwarantina fl-Unjoni użati għal skopijiet xjentifiċi, provi, selezzjonijiet varjetali, tnissil jew wirjiet 1. B’deroga mill-Artikolu 5(1), l-Istati Membri jistgħu, permezz ta’ applikazzjoni, jawtorizzaw l-introduzzjoni u l-moviment fit-territorju tagħhom ta’ pesti tal-kwarantina fl-Unjoni għall-użu ta’ skopijiet xjentifiċi, provi, selezzjonijiet varjetali, tnissil jew wirjiet jekk ir-rekwiżiti kollha li ġejjin ikunu ssodisfati: (a) l-introduzzjoni, il-moviment u l-użu tal-pest ikkonċernat ma jirriżultawx fl-istabbiliment jew il-firxa ta’ dan il-pest fi ħdan it-territorju tal-Unjoni jekk jiġu imposti restrizzjonijiet xierqa; (b) il-faċilitajiet tal-ħżin li fih dan il-pest għandu jinżamm u l-istazzjonijiet ta’ kwarantina, kif imsemmi fl-Artikolu 56, li fihom dan il-pest għandu jintuża jkunu xierqa; (c) il-kwalifiki xjentifiċi u tekniċi tal-persunal, li jkun se jagħmel l-attività li tinvolvi lil dak il-pest, ikunu xierqa. 2. L-awtorità kompetenti għandha tivvaluta r-riskju ta’ stabbiliment u tixrid tal-pest ikkonċernat, kif imsemmi fil-paragrafu 1(a), filwaqt li jitqiesu l-identità, il-bijoloġija u l-mezzi ta’ tixrid tal-pest, l-attività ppjanata, l-interazzjoni mal-ambjent u l-fatturi rilevanti l-oħra relatati mar-riskju ppreżentat minn dan il-pest. Hija għandha tivvaluta l-faċilitajiet tal-ħażna fejn il-pest għandu jinżamm, kif imsemmi fil-paragrafu 1(b), u l-kwalifiki xjentifiċi u tekniċi tal-persunal minn min l-attività li tinvolvi l-pest għandha titwettaq, kif imsemmi fil-paragrafu 1(c). Abbażi ta’ dawn il-valutazzjonijiet l-awtorità kompetenti għandha tawtorizza l-introduzzjoni jew il-movimenti tal-pest fit-territorju tal-Unjoni jekk ir-rekwiżiti stipulati fil-paragrafu 1 ikunu sodisfati. 3. Fejn tingħata awtorizzazzjoni, din għandha tinkludi l-kundizzjonijiet kollha li ġejjin: (a) il-pest għandu jinżamm f’faċilitajiet tal-ħażna li jkunu nstabu li huma xierqa mill-awtoritajiet kompetenti u msemmija fl-awtorizzazzjoni; (b) l-attività li tinvolvi l-pest għandha titwettaq fi stazzjoni ta’ kwarantina ddeżinjati skont l-Artikolu 56 mill-awtorità kompetenti u msemmija fl-awtorizzazzjoni; (c) l-attività li tinvolvi l-pest għandha titwettaq minn persunal li l-kwalifiki xjentifiċi u tekniċi tagħhom ikunu nstabu li huma xierqa mill-awtorità kompetenti u msemmija fl-awtorizzazzjoni; (d) il-pest għandu jiġi akkumpanjat permezz tal-awtorizzazzjoni meta introdott ġewwa jew ikun soġġett għal moviment fi ħdan it-territorju tal-Unjoni. 4. L-awtorizzazzjoni għandha tkun limitata għall-ammont li huwa adegwat għall-attività kkonċernata u ma għandux jaqbeż il-kapaċità tal-istazzjon ta’ kwarantina magħżul. Din għandha tinkludi r-restrizzjonijiet meħtieġa biex jittaffa b’mod xieraq ir-riskju ta’ stabbiliment u tixrid tal-pest tal-kwarantina fl-Unjoni kkonċernat. 5. L-awtorità kompetenti għandha tissorvelja l-konformità mal-kundizzjonijiet imsemmija fil-paragrafu 3 u l-limitazzjoni u r-restrizzjonijiet imsemmija fil-paragrafu 4 u tieħu l-azzjoni neċessarja f’każ li dawn il-kundizzjonijiet, din il-limitazzjoni jew dawn ir-restrizzjonijiet ma jiġux osservati. Fejn xieraq, din l-azzjoni għandha tkun ir-revoka tal-awtorizzazzjoni msemmija fil-paragrafu 1. 6. Il-Kummissjoni għandha tingħata s-setgħa li tadotta atti delegati, f’konformità mal-Artikolu 98, li jistipulaw regoli dettaljati li jikkonċernaw: (a) l-iskambju ta’ informazzjoni bejn l-Istati Membri u l-Kummissjoni dwar l-introduzzjoni u l-moviment fit-territorju tal-Unjoni tal-pesti kkonċernati; (b) il-valutazzjonijiet u l-awtorizzazzjoni msemmija fil-paragrafu 2; u (c) Il-monitoraġġ tal-konformità, l-azzjoni f’każ ta’ nuqqas ta’ konformità u n-notifika ta’ dan, kif imsemmi fil-paragrafu 5. Artikolu 9 Notifika ta’ pesti tal-kwarantina fl-Unjoni lill-awtoritajiet kompetenti 1. Fejn xi ħadd isir konxju mill-preżenza ta’ pest tal-kwarantina fl-Unjoni jew ikollu raġuni biex jissuspetta preżenza simili, dik il-persuna għandha tinnotifika, bil-miktub, lill-awtorità kompetenti fi żmien għaxart ijiem kalendarji. 2. Jekk tkun hekk mitluba mill-awtorità kompetenti, il-persuna msemmija fil-paragrafu 1 għandha tipprovdi lil din l-awtorità l-informazzjoni dwar din il-preżenza li tkun fil-pussess tagħha. Artikolu 10 Miżuri f’każ ta’ suspett ta’ preżenza ta’ pest tal-kwarantina fl-Unjoni Meta awtorità kompetenti tkun tissusspetta l-preżenza ta’ pest tal-kwarantina fl-Unjoni, f’parti mit-territorju tal-Istat Membru rispettiv fejn dak il-pest qabel ma kienx magħruf li huwa preżenti, hija għandha immedjatament tieħu kwalunkwe miżura neċessarja sabiex tikkonferma uffiċjalment jekk il-pest huwiex preżenti jew le. Artikolu 11 Notifika ta’ pesti tal-kwarantina fl-Unjoni lill-Kummissjoni u lill-Istati Membri l-oħra 1. Stat Membru għandu jinnotifika, permezz tas-sistema elettronika ta’ notifika msemmija fl-Artikolu 97, lill-Kummissjoni u lill-Istati Membri l-oħra, f’każ li wieħed mill-punti li ġejjin ikun sodisfat: (a) l-awtorità kompetenti tiegħu tkun irċeviet dijanjożi ta’ laboratorju uffiċjali, kif imsemmi fl-Artikolu 36 tar-Regolament (UE) Nru .../.... [Office of Publications, please insert number of Regulation on Official Controls]; li jikkonferma (minn issa ’l quddiem: “li jikkonferma uffiċjalment”) il-preżenza fit-territorju tiegħu ta’ pest tal-kwarantina fl-Unjoni li mhux magħruf li huwa preżenti f’dak l-Istat Membru; (b) l-awtorità kompetenti tiegħu tkun ikkonfermat uffiċjalment il-preżenza fit-territorju tiegħu ta’ pest tal-kwarantina fl-Unjoni, jekk dak il-pest ikun instab li kien preżenti f’parti mit-territorju tiegħu fejn qabel ma kienx preżenti; (c) l-awtorità kompetenti tiegħu tkun ikkonfermata uffiċjalment il-preżenza fit-territorju tiegħu ta’ pest tal-kwarantina fl-Unjoni f’kunsinna ta’ pjanti, prodotti mill-pjanti jew oġġetti oħra introdotti ġewwa, maħsuba biex jiġu introdotti jew ikunu soġġetti għal moviment fit-territorju tal-Unjoni. 2. In-notifiki msemmija fil-paragrafu 1 għandhom jiġu ppreżentati fi żmien tlett ijiem tax-xogħol wara d-data tal-konferma uffiċjali mill-awtorità kompetenti tal-preżenza tal-pest tal-kwarantina fl-Unjoni rispettiv. 3. Il-Kummissjoni għandha tingħata s-setgħa li tadotta atti delegati, f’konformità mal-Artikolu 98, li jistabbilixxu li l-obbligi ta’ notifika msemmija fil-paragrafu 1 għandhom japplikaw ukoll għall-preżenza suspettata ta’ pesti tal-kwarantina fl-Unjoni partikolari, li għadhom ma ġewx ikkonfermati uffiċjalment. Dawn l-atti delegati jistgħu wkoll jiddeterminaw il-limitu taż-żmien li fih dawk in-notifiki għandhom jiġu sottomessi. Artikolu 12 Informazzjoni dwar pesti tal-kwarantina fl-Unjoni pprovduta lill-operaturi professjonisti mill-awtoritajiet kompetenti Meta l-kundizzjonijiet ta’ wieħed mill-punti tal-Artikolu 11(1) ikunu ssodisfati, l-awtorità kompetenti kkonċernata għandha tiżgura li l-operaturi professjonisti, li l-pjanti, il-prodotti mill-pjanti jew l-oġġetti l-oħra tagħhom jistgħu jiġu affettwati, ikunu infurmati immedjatament bil-preżenza tal-pest tal-kwarantina fl-Unjoni kkonċernat. Artikolu 13 Informazzjoni dwar pesti ta’ prijorità pprovduta lill-pubbliku mill-awtoritajiet kompetenti Meta l-kundizzjonijiet ta’ wieħed mill-punti tal-Artikolu 11(1)(a) jew (b) ikunu ssodisfati fir-rigward ta’ pest ta’ prijorità, l-awtorità kompetenti għandha tinforma lill-pubbliku dwar il-miżuri meħuda u li jridu jittieħdu minn dik l-awtorità kompetenti u, fejn applikabbli, li għandhom jittieħdu minn operaturi professjonisti partikolari jew persuni oħra. Artikolu 14 Notifika tal-periklu imminenti 1. Meta Stat Membru jkollu provi li jeżisti periklu imminenti ta’ dħul ta’ pest tal-kwarantina fl-Unjoni ġewwa t-territorju tal-Unjoni jew f’parti ta’ dak it-territorju fejn ikun għadu mhux preżenti, dak l-Istat Membru għandu jinnotifika immedjatament u bil-miktub lill-Kummissjoni u lill-Istati Membri l-oħra dwar din l-evidenza. 2. L-operaturi professjonisti għandhom jinnotifikaw immedjatament lill-awtoritajiet kompetenti dwar kwalunkwe evidenza li jista’ jkollhom rigward periklu imminenti kif imsemmi fil-paragrafu 1 dwar il-pesti tal-kwarantina fl-Unjoni. Artikolu 15 Miżuri li għandhom jittieħdu immedjatament mill-operaturi professjonisti 1. Meta operatur professjonist isir konxju li pest tal-kwarantina fl-Unjoni jkun preżenti fi pjanti, prodotti mill-pjanti jew oġġetti oħra li jkunu taħt il-kontroll tiegħu, huwa għandu, immedjatament, u wara li jinforma u jikkonsulta mal-awtorità kompetenti kkonċernati, jieħdu l-miżuri fitosanitarji meħtieġa biex jelimina lil dak il-pest mill-pjanti, il-prodotti mill-pjanti jew l-oġġetti l-oħra kkonċernati u mill-proprjetà tiegħu, fejn applikabbli, u jipprevjeni t-tixrid ta’ dan il-pest. Dan l-operatur professjonist għandu, immedjatament u wara li jinforma u jikkonsulta mal-awtorità kompetenti, jinforma lill-persuni konċernati fil-katina tal-kummerċ mingħand min Dawn il-pjanti, il-prodotti mill-pjanti jew l-oġġetti l-oħra kienu ġew miksuba. Din l-awtorità kompetenti għandha, fejn xieraq, tiżgura li l-operatur professjonist ikkonċernat jirtira mis-suq il-pjanti, il-prodotti mill-pjanti u l-oġġetti l-oħra li fihom jistgħu jkunu preżenti l-pesti. 2. Meta l-pjanti, il-prodotti mill-pjanti jew l-oġġetti l-oħra referuti fil-paragrafu 1 ikunu ħallew il-kontroll tal-operatur professjonist ikkonċernat, dan l-operatur professjonist għandu, immedjatament u wara li jinforma u jikkonsulta mal-awtorità kompetenti, jinforma lill-persuni konċernati fil-katina tal-kummerċ mingħand min Dawn il-pjanti, il-prodotti mill-pjanti jew l-oġġetti l-oħra kienu miksuba u lil min Dawn il-pjanti, il-prodotti mill-pjanti u l-oġġetti l-oħra kienu ġew ipprovduti, dwar il-preżenza tal-pest. 3. L-awtorità kompetenti għandha, fejn xieraq, tiżgura li l-operatur professjonist ikkonċernat jiġbor lura mis-suq il-pjanti, il-prodotti mill-pjanti u l-oġġetti oħra li l-pest jista’ jkun preżenti fihom u, meta l-pjanti, il-prodotti mill-pjanti u l-oġġetti l-oħra jistgħu jkunu waslu għand l-utenti finali, jiġborhom lur